Kulonga 32 IBBAIB63 - Lino bantu nebakabona kuti Musa - Bible Search\nKulonga 31 Kulonga 33\nBa-Israyeli mbubakabisya kukucita moombe wangolida\n1-Lino bantu nebakabona kuti Musa wamuka kuseluka kuzwa kucilundu, bantu bakayobolokela Aroni, bati, Buka utucitile baleza bakutuzulwida, nkaambo oyo Musa, muntu iwakatupozya mucisi ca-Egepita, tatuzi camusikila. 2-Mpoonya awo Aroni wakabaambila kuti, Amugwisye mankwintankwinta aangolida aali kumatwi aabanakazi banu abana banu balombe abasimbi, mwaalete kulindime. 3Lino bantu boonse bakagwisya mankwinta-nkwinta aangolida aamumatwi aabo akwaaleta kuli-Aroni. 4-Amane kwaatambula kumaanza aabo, wakaabumba-bumba acibelesyo, wapanga moombe uufulidwe. Elyo bakati, Mbaaba baleza bako, O Israyeli, ibakamupozya mucisi ca-Egepita, 5-Alakwe Aroni, naakabona, wakayaka cipaililo kunembo lyakwe. Nkabela Aroni wakalailila kuti, Junza kuli ipobwe lyaJehova. 6-Lino nebwakaca, bakafuma kubuka, batuula zipaizyo, baleta zipaizyo zyakutontozya. Elyo bantu bakakala kukulya akunywa, alimwi bakanyampuka kukusobana.\n7-Mpawo Jehova wakaambila Musa kuti, Seluka, nkaambo bantu bako mbowakagwisya mucisi ca-Egepita babisya. 8-Bafwambaana kusia inzila njindakabalailila, balicitila moombe uufulidwe, bamukomba, bamupaizizya, bati, Mbaaba baleza bako, O Israyeli, ibakamupozya mucisi ca-Egepita. 9-Alimwi Jehova wakaambila Musa kuti, Ndibwene bantu aba. Mbantu bayumu myoyo. 10-Undileke kuti bukali bwangu bubabukile canguzu, nkabanyonyoone, lino ndakucita yebo ube musyobo mupati.\n11-Elyo Musa wakakombelezya Leza wakwe, wati, O Jehova, nkaambonzi bukali bwako bwabukila bantu bako mbowagwisya mucisi ca-Egepita anguzu ziyoosya ajanza ijumu? 12Sa ncibotu kuti ba-Bgepita baambe kuti, Wakabapozezya bubi, kuti abajaye muzilundu akubanyonyoona, batabonwi limbi ansi. Leka bukali bwako buyoosya, utabisizyi bantu bako. 13-Ibaluka Abrahamu a-Izaka a-Israyeli balanda bako, mbowakakonkezya muzina lyako omwini cakwaamba kuti, Njoovuzya inyungu zyanu mbuli inyenyeezi zyakujulu, anyika eyi yoonse njendakasyomezya njooipa inyungu zyanu baivube lyoonse. 14-Mpawo Jehova wakalekelela bantu bakwe bubi mbwaakali kuyeeya kubacitila,\n15-Elyo Musa wakapiluka, waseluka kuzwa kucilundu, amabwe aapapalete aamilao akali mumaanza aakwe. Ayo mabwe akalilembedwe koonse koonse, kumabazu oonse obile. 16-Mabwe akali mulimo wa-Leza, amalembo aalembedwe alingao Leza nguwakaalemba. 17Lino Joshua naakamvwa kuyobayoba kwabantu, wakaambila Musa kuti, Ndamvwa lupyopyongano lwankondo kumalabba. 18Pele wakati, Teensi majwi aabaabo bazunda nekuba bazundwa, pe. Ndamvwa majwi aabasikwiimba. 19Nkabela naakasika kufwaafwi kuzilao aku bona moombe akuzyana, bukali bwaMusa bwakabuka, nkabela mabwe wakaasowa kuzwa kumaanza aakwe, akwaapwaya nkukonya oko kunsi lyacilundu. 20Lino wakabweza moombe ngubakacitide, wamutenta mumulilo. Alimwi wakamuziya, wamwaya busu amaanzi, wanywisya bana ba-Israyeli.\n21Lino Musa wakaambila Aroni kuti, Ino bantu aba bakubisizyanzi? Nkaambonzi wabacitya bubi obu bupati? 22Nkabela Aroni wakavuwa kuti, Bukali bwasimalelaangu butabuki. Ulizi bantu mbubabede. Myoyo yabo ilaanzikidwe kububi. 23Bakandaambila kuti, Utucitile baleza bakutuzulwida, nkaambo oyo Musa, muntu iwakatugwisya munyika ya-Egepita, tatuzi na wasikilwanzi. 24Elyo ndakabaambila kuti, Kufumbwa uujisi ingolida, aigwisye, ailete kulindime, Lino ndakaiwaala mumulilo, nkabela kwakazwa oyu moombe.\n25Elyo Musa naakabona kuti bantu tabaciyoowi abuniini kucita zitondwa, nkaambo Aroni wakabalekelela, kuti abausye insoni kuli basinkondonyina, 26Musa wakaima kumulyango wamalabba, wati, Kufumbwa uuli kulubazu lwa-Jehova aboole kulindime. Elyo kwakamuyobolokela bana boonse ba-Levi. 27Nkabela wakabaambila kuti, Mbuboobu mbwaamba Jehova Leza waIsrayeli, Soma umwi aumwi ipanga lyakwe akasolo kakwe, lino kamuya bweendeenda kumulyango umwi aumwi koonse kumalabba, mukajaye umwi aumwi mwanaakwabo, aumwi aumwi mweenzinyina, aumwi aumwi sikamukowanyina. 28Elyo bana ba-Levi bakacita mbubonya mbwaakabalailila Musa, nkabela mubuzuba obo kwakajayigwa akati kabantu mbuli zyuulu zyotatwe. 29Lino Musa wakati, mwalikazika kuti mube bapaizi ba-Jehova, umwi aumwi kumwanaakwe akumwanaakwabo, aboobo ulamupa coolwe buzuba obuno.\n30Nebwakaca Musa wakaambila bantu kuti, Mwacita zibi zipati. Lino ndainka kuli-Jehova, Ambweni ndakonzya kumuliyila mulandu. 31Elyo Musa wakapiluka kuli-Jehova, wati, Maawe! Bantu aba bacitazibi zipati. Balipangila baleza bangolida. 32-Sa inga ulakonzya kubalekelela zibi zyabo? Na tokonzyi, uziminganye izina lyangu mubbuku lyako ndowakalemba. 33-Pele Jehova wakaambila Musa kuti, Oyo uundibisizya ngonguwe ngonjooziminganya mubbuku lyangu. 34-Mbubo, koya, ukazulwide bantu akubasisya kubusena mbdundakakwaambila, Ncobeni angelo wangu ulamuzulwida, Nekubaboobo mubuzuba bwakubauma njoobauma nkaambo kazibi zyabo.\n35-Nkabela Jehova wakaumya bantu malwazi nkaambo kakucita moombe ngwaakacita Aroni.


Mupumuno Abankaaka - Storybooks Zambia\nMupumuno Abankaaka Holidays with grandmother Cuuti kuli banakulu\nBausyi baakamubusya Udongo alimwi a Apiyo nibakasika kumunzi. Bakabajana bankaakanyina ba Nyar-Kanyada kabalyookezya amuseme mujungusi acisamu. Izina eeli Nyar-Kanyada mumulaka wa Luo caamba kuti ‘Musimbi mwana abantu baku Kanyada’. Wakali mucembele uulimvwide alimwi mubotu.\nNyar-kanyada wakabatambula beenzu bakwe mung’anda yakwe alimwi kwakaba kuzyana akwiimba mukati mung’anda. Bazyikula bakwe bakalimvwa kubotelwa kubweza ciindi cakubapa zipengo zyibakabaletela kuzwa kudolopo. “Kusaanguna amujule cipego cangu,” wakaamba Odongo. “Peepe, musaangune cangu azyina,” wakanjila Apiyo.\nNikwakasiya, bakajokela kung’anda kuya kulya camasiku. Kabataninga akumanizya kulya, bakatalika kumfukula!\nOdongo alimwi a Apiyo bakabagwasya bankaakanyina milimo yamung’anda. Bakateka meenda akutebba nkuni. Bakali kubwezelela amayi aankuku alimwi akucela cisyu kuzwa mugaadeni.\nBumwi buzuba kuseeni, Odongo wakabweza ng’ombe zyaba nkaakanyina akuzitola kukucela. Zyakanjila mumunda wabasimukobonyina. Mulimi ooyu wakamunyemana kapati Odongo. Wakalikalauka kuti ng’ombe azijate kuciba caakwe akaanmbo kakuti zyalya mumuunda wakwe. Kuzwa buzuba oobu, mwanamusankwa wakalangisisya masimpe kuti ng’ombe zyakwe zitacikaunki kabili mumyuunda yabantu.\nBausyi nibakaboola kuzi kubabweza, tiibakalikuyanda kujokela. Bana bakalomba bankaakanyina ba Nyar-kanyada kuti baunke ambabo kudolopo. Bakamwetula eelyo bakati, “Ndakomenesya kukkala mudolopo. Ndinikumulindila kuti mukaboole alimwi okuno kumunzi.”\nCizyole ca Ngede Ncakaamba Mucizyi wa Vusi Mabbanana Abakaapa


Milimo 27 | Bbaibbele lili a Intaneti | Bbaibbele lya Busanduluzi Bwanyika Mpya\nPaulo waunka abwato ku Roma (1-12)\nGuwo lyauma bwato (13-38)\nBwato bwanyonyooka (39-44)\n27 Lino mbwaanga kwakasalwa kuti twakeelede kuunka ku Italiya+ abwato, basinkuta bakabikka Paulo abaange bambi mumaanza aasilutwe wabasikalumamba uutegwa Juliyo iwamunkamu ya Augusito. 2 Notwakatanta bwato bwakazwide ku Andramutiyo ibwakali afwaafwi kuunka kuzito zili kunkomwe yacooko ca Asiya, twakatalika lweendo lwesu; twakali antoomwe a Arisitarko+ muna Makedoniya uuzwa ku Tesalonika. 3 Eelyo buzuba bwakatobela twakasika ku Sidoni, alimwi Juliyo wakafwida Paulo luzyalo, aboobo wakamuzumizya kuunka kuyoobona beenzinyina kutegwa bakamulanganye. 4 Alimwi kuzwa kooko twakatanta bwato akutalika kweendela munsi aansumbu ya Kupro nkotwakasitilidwe kumuwo iwakali kubbubbula kuzwida nkotwakali kuunka. 5 Mpoonya twakeenda akati kalwizi kumbali a Kilikiya a Pamfiliya akuyoosika kucito ca Mura ku Lukiya. 6 Ooko silutwe wabasikalumamba wakajana bwato bwakazwide ku Alekizandiriya ibwakali kuunka ku Italiya, eelyo wakatulailila kuti tutante mumo. 7 Mpoonya notwakamana kweenda asyoonto-syoonto kwamazuba manji, twakasika ku Kando cakupenga-penga. Mbokunga muwo tiiwakatuzumizya kuzumanana, notwakasika ku Salimone twakeendela munsi aansumbu ya Krete nkotwakasitilidwe kumuwo. 8 Eelyo notwakeenda cakupenga-penga kumbali aankomwe, twakasika kubusena bwiitwa kuti Zito Zibotu, munsi amunzi wa Laseya. 9 Kwakaindide ciindi cilamfwu alimwi lino kwakali kulibikka muntenda kweenda mulwizi, nkaambo nociba ciindi cakuliimya kulya kwamu Buzuba Bwakumanya Milandu+ cakaliindide kale, aboobo Paulo wakapa muzeezo 10 kabaambila kuti: “Nobaalumi, ndabona kuti lweendo oolu lulatuletela ntenda alimwi akusweekelwa kupati ikutali buyo kwakatuundu abwato pele abuumi bwesu.” 11 Nokuba boobo, silutwe wabasikalumamba wakamvwida sikweenzya bwato amukamwini bwato muciindi cakutobela nzyaakaamba Paulo. 12 Lino mbwaanga cito eeci tiicakali kabotu kukkala ciindi camupeyo, ibanji bakapa muzeezo wakuzwa aawo, kucita kuti babone naa inga bacikonzya kusika ku Fonika kutegwa mupeyo ukabamanine nkuko. Fonika ncito ca Krete cilangide kunyika lwaajwe alimwi akumusanza lwaajwe. 13 Mpoonya kawo kazwa kumusanza nokakaunga, bakayeeya kuti baazuzikizya makanze aabo, aboobo bakaizyula ngobyo yiimika bwato akutalika kweendela mumbali aankomwe yansumbu ya Krete. 14 Pele nokwakainda ciindi cisyoonto, guwo pati litegwa Urokulo* lyakatalika kubbubbula. 15 Mbwaanga guwo lyakabbubbula bwato canguzu alimwi tiibwakali kukonzya kugama kwakali kuzwida muwo, twakabuleka buyo eelyo twakatonkelwa nkuwakali kuya muwo. 16 Mpoonya twakainda kulubazu lwansumbu imwi nsyoonto iitegwa Kauda nkotwakasitilidwe, pele kato kanungwa musyule lyabwato kakatukatazya kapati kweendelezya. 17 Pele nobakakakwelela mukati, bakatalika kuzambaila bwato antambo, alimwi akaambo kakuyoowa kuti inga bapatila mumusenga wamumbali lyankomwe yacisi ca Libya, bakatebezya ntambo zyasaili aboobo bakapepululwa amuwo. 18 Lino akaambo kakuti twakacili kutonkwa kapati aguwo, buzuba bwakatobela bakatalika kusowa zintu kutegwa bwato buube-ube. 19 Alimwi mubuzuba bwatatu bakazisowa ntambo alimwi azibelesyo zimwi zibelesyegwa kweenzya bwato. 20 Lino mbwaanga zuba anyenyeezi tiizyakali kuboneka kwamazuba manji alimwi iguwo pati lyakacili kubbubbula, bulangizi boonse bwakuti tulafwutuka bwakatalika kumana. 21 Nokwakainda ciindi cilamfwu kabatalyi, Paulo wakaimikila akati kabo akwaamba kuti: “Nobaalumi, masimpe ikuti nomwakautobela muzeezo wangu akutatalika lweendo oolu lwamubwato kuzwa ku Krete, kunyonyookelwa akusweekelwa ooku nokwatacitika.+ 22 Nokuba boobo, lino ndimukulwaizya kuti mukkazike myoyo, nkaambo kunyina akati kanu uutisweekelwe buumi bwakwe, pele bwato bulikke mbobutiinyonyooke. 23 Sunu masiku mungelo+ wa Leza simalelaangu alimwi ngondibelekela mulimo uusetekene walisikide akwiima munsi-munsi andime, 24 kaamba kuti, ‘Utayoowi pe, Paulo. Uleelede kuyakwiima kumbele lya Kaisara,+ alimwi swiilila, Leza wakupa boonse aabo mbomuli limwi mubwato.’ 25 Aboobo amukkazike myoyo, nobaalumi, nkaambo ndilamusyoma Leza kuti kulaba mbubonya mbondaambilwa. 26 Pele tweelede kuyoosowelwa kunkomwe yansumbu imwi.”+ 27 Lino masiku mubuzuba bwa 14 katutonkwa mu Lwizi lwa Adriya, akati kamasiku aayo basikweenzya bwato bakayeeya kuti bakali kuyaabuswena afwaafwi ankomwe imwi. 28 Eelyo bakeeleka bulamfwu bwalwizi kuyaansi akujana kuti bwakali mamita aali 36 ;* aboobo bakazumanana kweenda kasinzo akambi akweeleka lwabili eelyo bakajana kuti bwakali mamita aali 27.* 29 Alimwi akaambo kakuyoowa kuti ambweni inga twauma amabwe, bakafwusa ngobyo ziimika bwato zyone kusyule lyabwato akutalika kulombozya kuti buce. 30 Pele basikweenzya bwato nobakatiisole kutija kuzwa mubwato akuselusya kato mulwizi kabalicengeezya kuti bayanda kulosya ngobyo ziimika bwato kumbele lyabwato, 31 Paulo wakaambila silutwe wabasikalumamba alimwi abasikalumamba kuti: “Ikuti baalumi aaba kabatali mubwato, tamukonzyi kufwutuka pe.”+ 32 Mpoonya basikalumamba bakazikosola ntambo zyakaangilidwe kukato akukaleka kaunka. 33 Lino kabuyanda kuca, Paulo wakabakulwaizya boonse kuti balye cakulya, kaamba kuti: “Kwamazuba aali 14 kusikila sunu, mwalikulangila kamulibilikide alimwi kunyina cakulya cili coonse ncimwalya. 34 Aboobo ndimukulwaizya kuti mulye; eeci ncecilaamugwasye, nkaambo kunyina akati kanu utiisweekelwe nokaba kasusu komwe kamumutwe wakwe.” 35 Naakamana kwaamba boobu, wakabweza cinkwa, walumba Leza kumbele lyabo boonse, wacikomauna akutalika kulya. 36 Aboobo boonse bakakkazika myoyo alimwi abalo bakatalika kulya. 37 Tobantu toonse antoomwe mubwato twakali 276. 38 Nobakalya akukkuta, bakaubya-ubya bwato kwiinda mukusowa wiiti mulwizi.+ 39 Nobwakaca taakwe nobakaizyiba nyika eeyo mpobakabede,+ pele bakabona nkomwe imwi yamusenga, alimwi bakakanzide kuti naa balacikonzya babutole nkuko bwato. 40 Aboobo bakakosola ntambo zyakaangilidwe ngobyo ziimika bwato akuzilekela kuti zinyikile mulwizi, bamane bakatebezya ntambo zyankasi; alimwi saili lyakumbele nobakalikwelela mujulu akulilanzya kwakali kuzwida guwo, bakalulama kunkomwe yamusenga. 41 Lino nobakasika kunkomwe yamusenga iyakali kuumwa amayuwe aalwizi, bwato bwakasimpa mumusenga eelyo cibeela cakumbele cakapatila kacitakonzyeki kuswena, mpoonya mayuwe akatalika kuuma kusyule kwabwato akubukwamauna muzibeela-beela.+ 42 Aciindi aawa basikalumamba bakali kuyanda kuti bajaye baange, kutegwa kutabi naba omwe uusaya* akutija. 43 Pele silutwe wabasikalumamba wakali kuyanda kuti amufwutule Paulo aboobo wakabakasya kuzumanana amakanze aabo. Wakalailila baabo bakali kucikonzya kusaya kuti baliwaale mulwizi, basaangune mbabo kusika mutala, 44 mpoonya boonse batobele, bamwi kwiinda mukubelesya mapulanga abamwi kwiinda mukubelesya zibeela zimwi zyakakwamukide kuzwa kubwato. Aboobo toonse twakasika mutala kabotu-kabotu.+\n^ Nkokuti, guwo lyakunyika lwaajwe.\n^ Mu Chigiriki, “maboko aali 20.” Amubone Makani Aayungizyidwe B14.\n^ Mu Chigiriki, “maboko aali 15.” Amubone Makani Aayungizyidwe B14.\n^ Bamwi baamba kuti “kudwaya; kuyamba.”


Kubona Mbocikomena Cisyango: Zisyango Mbozibalila Ciindi | Sena Cakalengwa Buya?\nAMUBALE MU Afrikaans Albanian Amharic Arabic Armenian Bulgarian Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nNzila Njozibelesya Zisyango Kubalila Ciindi\nZISYANGO zibelesya nzila iikatazya kumvwisya yiitwa kuti photosynthesis kupanga zyakulya kwiinda mukubelesya mumuni wazuba. Buvwuntauzi bwamisyobo imwi yazisyango butondezya kuti zilacita acimwi cintu cikkomanisya pele cikatazya—zilacikonzya kubalila kabotu ciindi nozibelesya zyakulya ciindi camasiku.\nAmulange-lange icicitika: Masyikati, zisyango zilapanga starch asyuga kuzwa ku carbon dioxide. Masiku, misyobo minji yazisyango ilabelesya starch iiyobolwa masyikati, aboobo eeci cipa kuti kakuba cakulya akupa kuti cisyango cizumanane kukomena. Nkakaambo kaako zilabelesya starch kabotu—tazifwambaani kapati naa kumuka kapati—kutegwa zibelesye starch uusika ku 95 pesenti kusikila kubucedo, ciindi nozitalika kupanga iimbi starch.\nMakani aaya ayeeme abuvwuntauzi ibwakacitwa kujatikizya cisyango camusitada iciitwa kuti Arabidopsis thaliana. Basikuvwuntauzya bakajana kuti cisyango eeci cilaabanya starch iiyobodwe kweelana akulampa kwabusiku taciko makani naa busiku oobo bulampa mawoola aali 8, 12, naa 16 kutegwa buce. Cakutadooneka, cisyango cilaabanya starch iiliko kweelana aciindi cisyeede kuti buce, calo icipa kuti cikonzye kubelesya kabotu cakulya.\nMbuti zisyango mbozicikonzya kuzyiba starch iiliko muziyobwedo? Ino zicikonzya buti kubalila ciindi? Alimwi ninzila nzi njozibelesya kutegwa zicikonzye kubalila? Buvwuntauzi bumbi bulakonzya kwiingula mibuzyo eeyi.\nIno muyeeya buti? Sena nzila njozibelesya zisyango kubalila ciindi yakabako akaambo kakusanduka naa yakalengwa buya?


Ino Leza Nguni? — LAIBBULALI YAA INTANETI ya Watchower\nbhs cibalo. 1 map. 8-18\nAmulubale mu Ncoliyiisya Bbaibbele\nSENA LEZA ULATUBIKKILA MAANO NAA NGUSILUNYA?\nINO LEZA ULIMVWA BUTI CIINDI BANTU NOBAPENGA?\nLEZA UYANDA KUTI NYWEBO MUMUZYIBE\nSENA MULAKONZYA KUBA MULONGWE WA JEHOVA?\nMuunzila Nzi Jehova Mwatondezya Kuti Ulatuyanda?\nKasimpe Kajatikizya Leza Alimwi a Jesu\nNgazi Yamulindizi Yaambilizya Bwami bwa Jehova (Yakubuleya)—2020\n1, 2. Ino bantu bavwula kubuzya mibuzyo iijatikizya makani nzi?\nBANA balayanda kapati kubuzya mibuzyo. Mulakonzya kubapanduluda cintu cimwi, pele bunji bwaziindi babuzya kuti, ‘Nkaambo nzi?’ Alimwi ciindi nomusola kubapa bwiinguzi, balakonzya kuzumanana kubuzya kuti, ‘Pele ino nkaambo nzi ncocili boobo?’\n2 Kufwumbwa naa tuli bana naa bapati, toonse tulaamibuzyo. Ambweni tulaamibuzyo yakuti, ‘Ino tulalya nzi? Ino tulasama nzi? Ino tulaula nzi?’ Naa ambweni tulijisi mibuzyo mipati kujatikizya buumi alimwi aziboola kumbele. Pele ciindi notutajani bwiinguzi bumvwika bwamibuzyo iijatikizya makani aaya, tulakonzya kuleka kuyandaula bwiinguzi.\n3. Ino nkaambo nzi bantu banji ncobayeeya kuti tabakonzyi kujana bwiinguzi bwamibuzyo mipati njobajisi?\n3 Sena Bbaibbele lilijisi bwiinguzi bwamibuzyo mipati njotubuzya? Bantu bamwi mbobayeeya oobo; nokuba boobo bayeeya kuti Bbaibbele lilakatazya kapati kumvwa. Bayeeya kuti balikke bamafwundisi naa bapaizi mbabajisi bwiinguzi. Alimwi bamwi balalisenda kwaamba kuti tababuzyi bwiinguzi. Ino nywebo mulimvwa buti?\n4, 5. Ino mibuzyo nzi imwi mipati njotukonzya kulibuzya? Nkaambo nzi ncomweelede kuzumanana kuyandaula bwiinguzi bwamibuzyo eeyo?\n4 Ambweni muyanda kuzyiba bwiinguzi bwamibuzyo mbuli yakuti: Nkaambo nzi ncotuli waano aanyika? Ncinzi ciyakucitika kulindime ndaakufwa? Ino mbuti Leza mbwabede? Jesu, Imwiiyi uuzyibidwe kapati, wakaamba kuti: “Amuzumanane kulomba, eelyo muyoopegwa; amuzumanane kuyandaula, eelyo muyoojana; amuzumanane kukonkomona, eelyo muyoojulilwa.” (Matayo 7:7) Aboobo, mutatyompwi pe kusikila mane mubujane bwiinguzi mbomukonzya kusyoma.\n5 Masimpe, ikuti “muzumanane kuyandaula,” mulabujana bwiinguzi mu Bbaibbele. (Tusimpi 2:1-5) Bwiinguzi oobo tabukatazyi pe kumvwisya. Nzyomutiiye zilamupa kuba abuumi bukkomanisya lino akuba abulangizi bubotu kapati kujatikizya ziboola kumbele. Lino atubandike mubuzyo umwi uubakatazya kapati bantu banji.\n6. Ino nkaambo nzi bantu bamwi ncobayeeya kuti Leza tababikkili maano?\n6 Bantu banji bayeeya kuti Leza tatubikkili maano. Bayeeya kuti, ikuti Leza naali kutubikkila maano, nyika noyatali boobu mboibede. Nyika yoonse mboizulwa tubona nkondo, kusulaikana alimwi amapenzi. Bantu balaciswa, balapenga alimwi balafwa. Aboobo bamwi balalibuzya kuti, ‘Ikuti naa Leza ulatubikkila maano, nkaambo nzi ncataamanini mapenzi oonse aaya?’\n7. (a) Ino mbuti basololi bazikombelo mbobayiisya bantu kuti Leza ngusilunya? (b) Ino nkaambo nzi ncotukonzya kusyoma kuti Leza tali nguwe uupa kuti zintu zibi kazicitika?\n7 Zimwi ziindi basololi bazikombelo bapa kuti bantu kabayeeya kuti Leza ngusilunya. Ciindi nokwacitika cintu cibi mbuli ntenda, baamba kuti nkuyanda kwa Leza naa kuti Leza nguuzyi. Baamba kuti walo nguwayanda kuti cicitike. Mubwini, mukwaamba boobu bapa Leza mulandu. Pele Bbaibbele liyiisya kuti bubi tabuzwi kuli Leza. Lugwalo lwa Jakobo 1:13 lutondezya kuti Leza tasunki muntu uuli woonse azintu zibi. Lwaamba kuti: “Ciindi muntu nasunkwa, ataambi kuti: ‘Ndili mukusunkwa a Leza.’ Nkaambo kunyina muntu uunga wasunka Leza azintu zibyaabi alimwi walo mwini tasunki muntu uuli woonse azintu zibyaabi.” Eeci caamba kuti nokuba kuti Leza tanaazilesya kucitika zintu zibi, tali nguwe pe uupa kuti kazicitika. (Amubale Jobu 34:10-12.) Amuleke tupe cikozyanyo.\n8, 9. Nkaambo nzi ncocitali kabotu kupa Leza mulandu notujana mapenzi? Amupe cikozyanyo.\n8 Amweezyeezye mwana musankwa uucikkala abazyali bakwe aŋanda. Bausyi balamuyanda mwana ooyo alimwi bakamuyiisya kusala zintu cabusongo. Lino mwana ooyo wabazangila bausyi akuzwa aŋanda. Watalika kucita zintu zibi, mpoonya wanjila mumapenzi. Sena inga mwapa bausyi mulandu akaambo kamapenzi ngaajana mwana ooyo? Peepe! (Luka 15:11-13) Mbubonya mbuli usyi mwana ooyo, Leza tanaakabakasya bantu nobakasala kumuzangila akucita zintu zibi. Aboobo, ciindi nokwacitika cintu cimwi cibi, tatweelede kuyeeya kuti Leza nguwapa kuti cicitike. Inga calubila kumupa mulandu Leza.\n9 Kuli kaambo kapati Leza ncatanazilesya kucitika zintu zibi ambuli sunu. Mu Cibalo 11, muyakwiiya ncolyaamba Bbaibbele kujatikizya makani aaya. Pele masimpe ngakuti Leza ulatuyanda alimwi tali nguwe pe uupa kuti katupenga. Mubwini, walo alikke nguukonzya kwaamana mapenzi eesu.—Isaya 33:2.\n10. Nkaambo nzi ncotukonzya kusyoma kuti Leza uyoobambulula zintu zyoonse nzyobanyonyoona bantu babi?\n10 Leza ulasalala. (Isaya 6:3) Zintu zyoonse nzyacita zilasalala, zililuleme alimwi nzibotu. Aboobo tulakonzya kumusyoma. Pele bantu tabali boobo pe. Zimwi ziindi balacita zintu zibi. Naba muleli uulomene kapati tajisi nguzu zyakubambulula zintu zyoonse zibi nzyobacita bantu babi. Taaku muntu naba omwe uujisi nguzu mbuli zyeezyo nzyajisi Leza. Walo Leza ulakonzya kubambulula zintu zyoonse nzyobanyonyoona bantu babi alimwi buya uyoocita oobo. Uyoobugusya bubi boonse mane kukabe kutamani.—Amubale Intembauzyo 37:9-11.\n11. Ino Leza ulimvwa buti ciindi nomupenga?\n11 Ino Leza ulimvwa buti ciindi nabona zintu zicitika munyika alimwi azyeezyo izimucitikila nywebo? Bbaibbele liyiisya kuti Leza “uyandisya bululami.” (Intembauzyo 37:28) Aboobo ulaziyanda kapati zintu zibotu pele zibi taziyandi naaceya. Cilamucisa kapati ciindi bantu nobapenga. Bbaibbele lyaamba kuti musyule oomu “wakapenga mumoyo” ciindi naakabona kuti nyika yazula bubi. (Matalikilo 6:5, 6) Leza tacincide pe. (Malaki 3:6) Bbaibbele lyaamba kuti ncobeni Leza ulamubikkila maano nywebo kumugama.—Amubale 1 Petro 5:7.\nBbaibbele liyiisya kuti Jehova ngo Mulengi siluyando wajulu anyika\n12, 13. (a) Ncinzi citupa kuti katubayanda akubabikkila maano bantu, alimwi ino tulimvwa buti twabona mapenzi aali munyika? (b) Nkaambo nzi ncotukonzya kusyoma kuti Leza uyakwaagusya mapenzi oonse alimwi akutalulama koonse?\n12 Bbaibbele alimwi lyaamba kuti Leza wakatulenga mucinkozya cakwe. (Matalikilo 1:26) Eeci caamba kuti Leza wakatulenga katujisi bube bubotu mbubonya mbwajisi walo. Aboobo, ikuti naa nywebo cilamucisa ciindi nomubona bantu batakwe mulandu kabapenga, nkokuti walo Leza cilainda kumucisa! Ino tuzyi buti oobo?\n13 Bbaibbele lituyiisya kuti “Leza nduyando.” (1 Johane 4:8) Zintu zyoonse nzyacita Leza ulazicita akaambo kaluyando. Aboobo, swebo tulatondezya luyando nkaambo Leza ngusiluyando. Amuyeeye kaambo aaka: Ikuti nomwalijisi nguzu, sena inga mwaagusya mapenzi oonse alimwi akutalulama koonse ikuli munyika? Masimpe mulakonzya kucita oobo, nkaambo mulabayanda bantu. Ino mbuti walo Leza? Ulijisi nguzu, alimwi mbokunga ulatuyanda, uyakwaagusya mapenzi oonse alimwi akutalulama koonse. Amuzyibe kuti zisyomezyo zyoonse zya Leza izyaambidwe kumatalikilo aabbuku eeli ziyoozuzikizyigwa! Pele kutegwa muzisyome zisyomezyo eezyi, muyandika kuzyiba zinji kujatikizya Leza.\nNomuyanda kutalisya cilongwe amuntu umwi, mulamwaambila zina lyanu. Leza ulatwaambila zina lyakwe mu Bbaibbele\n14. Ino Leza nguni zina lyakwe, alimwi ino tuzyi buti kuti tweelede kulibelesya?\n14 Ciindi nomuyanda kupanga cilongwe amuntu umwi, ino ncinzi ncomusaanguna kumwaambila? Bunji bwaziindi inga mumwaambila zina lyanu. Sena Leza ulijisi zina? Zikombelo zinji zyaamba kuti izina lyakwe ngu Leza naa Mwami, pele aaya taali mazina pe. Aaya mazina aabulemu mbubonya mbuli bbala lyakuti “mweendelezi” naa “muleli.” Leza utwaambila kuti izina lyakwe ngu Jehova. Lugwalo lwa Intembauzyo 83:18 lwaamba kuti: “Bantu abazyibe kuti yebo, oojisi zina lyakuti Jehova, yebo olikke ndonduwe Mupatikampatila atala aanyika yoonse.” Bantu ibakalemba Bbaibbele bakalibelesya zina lya Leza ziindi zinji kapati. Aboobo, Jehova uyanda kuti nywebo mulizyibe zina lyakwe alimwi akulibelesya. Wamwaambila zina lyakwe kutegwa mube mulongwe wakwe.\n15. Ino zina lyakuti Jehova lyaamba nzi?\n15 Izina lya Leza lyakuti Jehova lilijisi bupanduluzi bupati. Lyaamba kuti Leza ulakonzya kuzuzikizya cintu cili coonse ncaasyomezya alimwi ulakonzya kuzuzikizya makanze aakwe. Taaku cikonzya kumulesya pe. Jehova alikke nguweelela kuba azina eeli.*\n16, 17. Ino caamba nzi ikwaamba kuti (a) “Singuzuzyoonse”? (b) “Mwami walyoonse alyoonse”? (c) “Mulengi”?\n16 Mbuli mbotwabala musyule oomu, lugwalo lwa Intembauzyo 83:18 lwaamba Jehova kuti: “Yebo olikke ndonduwe Mupatikampatila.” Kuyungizya waawo, lugwalo lwa Ciyubunuzyo 15:3 lwaamba kuti: “Milimo yako mipati alimwi ilagambya, Jehova Leza, Singuzuzyoonse. Inzila zyako zililuleme alimwi nzyamasimpe, O Mwami walyoonse alyoonse.” Ino zina lyabulemu lyakuti “Singuzuzyoonse” lyaamba nzi? Lyaamba kuti Jehova nguubainda nguzu boonse kujulu alimwi aanyika. Mpoonya zina lyabulemu lyakuti “Mwami walyoonse alyoonse” lyaamba kuti walo waliko lyoonse. Lugwalo lwa Intembauzyo 90:2 lwaamba kuti walo waliko kuzwa lili alili alimwi unooliko lyoonse mane kukabe kutamani. Eelo kaka makani aaya alagambya!\n17 Jehova alikke ngo Mulengi. Lugwalo lwa Ciyubunuzyo 4:11 lwaamba kuti: “Uleelela, Jehova, O Leza wesu, ikutambula bulemu alulemeko alimwi anguzu, nkaambo nduwe wakalenga zintu zyoonse, alimwi akaambo kakuyanda kwako zyakabako alimwi zyakalengwa.” Inzya, Jehova wakalenga zintu zyoonse nzyomukonzya kuyeeya, babe bangelo kujulu, nyenyeezi izili kujulu, micelo iili muzisamu naa nswi izili mumilonga amulwizi!\n18. Nkaambo nzi bantu bamwi ncobakonzya kuyeeya kuti tabakonzyi kuba balongwe ba Leza? Ino Bbaibbele lyaamba nzi kumakani aayo?\n18 Bantu bamwi nobabala kujatikizya bube bugambya bwa Jehova, balayoowa akutalika kuyeeya kuti, ‘Leza ulaanguzu kapati, mupati kapati alimwi uli kulamfwu kapati andime, mwati inga wandibikkila maano mebo?’ Pele sena oobo Leza mbwayanda kuti katulimvwa? Tabusyi pe. Jehova uyanda kuba afwaafwi andiswe, kuba acilongwe anguwe. Bbaibbele lyaamba kuti Leza “tali kulamfwu kuli umwi aumwi wesu.” (Milimo 17:27) Leza uyanda kuti muswene kulinguwe, nkokuti mube acilongwe anguwe, alimwi usyomezya kuti “awalo ulaswena kulindinywe.”—Jakobo 4:8.\n19. (a) Ino mbuti mbomukonzya kuba mulongwe wa Leza? (b) Mbube nzi akati kabube mbwajisi Jehova mbomuyanda kapati?\n19 Ino mbuti mbomukonzya kuba mulongwe wa Leza? Jesu wakaamba kuti: “Eeci caamba buumi butamani, ikuti bakuzyiba yebo O Leza mwini-mwini ooli olikke, ayooyo ngookatuma, Jesu Kristo.” (Johane 17:3) Amuzumanane kwiiya, eelyo mulamuzyiba Jehova alimwi a Jesu. Mpoonya mulakonzya kujana buumi butamani. Mucikozyanyo, twaiya kale kuti “Leza nduyando.” (1 Johane 4:16) Pele ulijisi bube abumbi bunji ibubotu kapati. Bbaibbele litwaambila kuti Jehova ‘ngusiluse alimwi ngusilweetelelo, tafwambaani kukalala alimwi ulizwide luyando lutamani akasimpe.’ (Kulonga 34:6) Jehova “mubotu alimwi ulilibambilide kulekelela zibi.” (Intembauzyo 86:5) Leza ulakkazika moyo alimwi ulasyomeka. (2 Petro 3:9; Ciyubunuzyo 15:4) Mulaiya zinji kujatikizya bube bwakwe ibubotu ciindi nomubala Bbaibbele.\n20-22. (a) Ino mbuti mbomukonzya kuba acilongwe a Leza nokuba kuti tamukonzyi kumubona? (b) Ncinzi ncomweelede kucita ikuti bamwi bayanda kuti mucileke kwiiya Bbaibbele?\n20 Mbuti mbomukonzya kuba acilongwe a Leza mbwaanga tamukonzyi kumubona? (Johane 1:18; 4:24; 1 Timoteyo 1:17) Ciindi nomubala makani aajatikizya Jehova mu Bbaibbele, mulamuzyiba bwini mbwabede. (Intembauzyo 27:4; Baroma 1:20) Alimwi nomwiiya zinji kujatikizya nguwe, muyootalika kumuyanda kapati alimwi muyakulimvwa kuti mulaacilongwe ciyumu anguwe.\nUsyi ulabayanda bana bakwe, pele walo Taateesu wakujulu ulainda aawo kutuyanda\n21 Muyakumvwisya kuti Jehova ngu Taateesu. (Matayo 6:9) Wakatupa buumi, alimwi uyanda kuti katupona buumi bubotu kapati. Eeco ncencico muzyali uuli woonse siluyando ncayanda kuti kabajisi bana bakwe. (Intembauzyo 36:9) Ncobeni, Bbaibbele liyiisya kuti mulakonzya kuba mulongwe wa Jehova. (Jakobo 2:23) Amuciyeeyele buyo ncocaamba eeci. Jehova Mulengi wajulu anyika, uyanda kuti nywebo mube mulongwe wakwe!\n22 Bantu bamwi inga bayanda kuti mucileke kwiiya Bbaibbele. Balakonzya kucita boobo akaambo kakuyoowa kuti inga mwacinca cikombelo canu. Pele mutazumizyi muntu uuli woonse kumulesya kuba mulongwe wa Jehova. Walo ngo Mulongwe mubotu kwiinda boonse ngomukonzya kuba anguwe.\n23, 24. (a) Nkaambo nzi ncomweelede kuzumanana kubuzya mibuzyo? (b) Ncinzi ncotuyakubandika mucibalo citobela?\n23 Ciindi nomwiiya Bbaibbele, kuli zintu zimwi izinoomukatazya kumvwisya. Mutafwi nsoni kubuzya mibuzyo naa kulomba lugwasyo. Jesu wakaamba kuti tweelede kulicesya mbuli bana baniini. (Matayo 18:2-4) Mbuli mbotuzyi, bana balayanda kapati kubuzya mibuzyo. Leza uyanda kuti mujane bwiinguzi. Aboobo amwiiye Bbaibbele cakulomya kutegwa musinizye kuti nzyomwiiya nzyamasimpe.—Amubale Milimo 17:11.\n24 Nzila mbotu kapati yakwiiya kujatikizya Jehova nkwiiya Bbaibbele. Mucibalo citobela, tulabona kaambo Bbaibbele ncoliindene amabbuku aambi woonse.\nIkuti naa Bbaibbele lyanu talijisi zina lyakuti Jehova alimwi ikuti naa muyanda kuzyiba zinji kujatikizya ncolyaamba ambolyaambwa zina lya Leza, amubone Bupanduluzi Buyungizyidwe 1.\nKAAMBO KAMASIMPE 1: INO LEZA NGUNI?\n“Nduwe wakalenga zintu zyoonse.”—Ciyubunuzyo 4:11\nNcinzi Bbaibbele ncolituyiisya kujatikizya Leza?\nNgu Singuzuzyoonse, nguujisi nguzu zinji kapati kwiinda boonse kujulu aanyika.\nWaliko lyoonse kuzwa lili alili.\nLeza ngu Taateesu.\nUyanda kuti tube abuumi bubotu kapati.\nLeza uyanda kuti tube acilongwe anguwe.\nKAAMBO KAMASIMPE 2: LEZA ULAAZINA\n“Jehova . . . ndezina lyangu lyoonse alyoonse.”—Kulonga 3:15\nIno nkaambo nzi izina lya Leza ncoliyandika kapati?\nLeza utwaambila kuti izina lyakwe ngu Jehova. Mabala aakuti “Leza” a “Mwami” taali mazina pe. Aaya mazina aabulemu mbubonya mbuli mabala aakuti “mweendelezi” naa “muleli.” Jehova uyanda kuti kamulibelesya zina lyakwe.\nIzina lyakwe lyaamba kuti “Upa Kuti Kube.” Akaambo kakuti Jehova wakalenga zintu zyoonse, ulakonzya kucizuzikizya kufwumbwa ncaasyomezya alimwi akupa kuti makanze aakwe azwidilile.\nKAAMBO KAMASIMPE 3: JEHOVA ULATUYANDA\n“Leza nduyando.”—1 Johane 4:8\nIno luyando lwa Leza lutujatikizya buti?\nKulonga 34:6; Intembauzyo 37:28\nNgusiluse alimwi ngusilubomba. Uyandisya kasimpe abululami.\nKAAMBO KAMASIMPE 4: LEZA ULAMUBIKKILA MAANO\n“Kamuwaala makatazyo aanu oonse kulinguwe, nkaambo ulamubikkila maano.”—1 Petro 5:7\nNcinzi cimuzyibya kuti ncobeni Leza ulamubikkila maano?\nUsyomezya kuti uyakwaagusya mapenzi alimwi akubambulula zintu zyoonse nzyobanyonyoona bantu babi.\nJehova uyanda kuti mube acilongwe anguwe.\nMbomuyaabuzumanana kwiiya zinji kujatikizya Leza, alwalo luyando ndomujisi kulinguwe lunooyaabukomena.


Timoteyo—Ncikozyanyo camu Bbaibbele Calusyomo\nAMUBALE MU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Chuvash Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Mam Mambwe-Lungu Maya Myanmar Ndebele Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wayuunaiki Xhosa Yoruba Zapotec (Isthmus) Zulu\nAMWIIYE LUSYOMO LWABO | TIMOTEYO\nTIMOTEYO wakeenda kuzwa aŋanda musinzo uuli mboubede, kabikkilide maano kuzintu izyakali kuboola kumbele. Aabo mbaakali limwi mbabakali kumbele ciindi nobakali kwiinda mumyuunda Timoteyo njaakalizyi kabotu. Bakaselemuka kuzwa mumunzi wa Lustro walo wakayakidwe atala aamulundu iwakali mukkuti. Timoteyo wakamweta-mweta ciindi naakabona banyina abakaapanyina, balo ibakakkomene kumwi misozi kayiibaiba ciindi nobakali kumulangilila kaunka. Sena wakeelede kuceba akubabbaibbika ciindi camamanino?\nCiindi aciindi mwaapostolo Paulo wakali kuceba kuli Timoteyo akumumwetela cakumuyumya-yumya. Wakalizyi kuti Timoteyo wakacili aansoni, pele wakalikkomene kubona busungu bwamukubusi ooyu. Timoteyo wakacili mwana-mwana, ambweni wakali amyaka yakuma 20, alimwi wakali kumulemeka akumuyanda kapati Paulo. Aciindi eeci, Timoteyo wakali kuccilila mwaalumi ooyu musungu alimwi uusyomeka mulweendo lwakali kulampa myaanda-myaanda yamakkilomita kuzwa kumunzi wabo. Bakali kweenda amaulu alimwi akubelesya bwato munyendo mobakayaanya ntenda zitalivwulili. Timoteyo tanaakalizyi kabotu naa wakali kuyoojokela alimwi kumunzi wabo.\nNcinzi cakapa kuti mukubusi ooyu asale mulimo uuli boobu? Ino nzilongezyo nzi nzyaakali kukonzya kujana akaambo kakulyaaba ooku? Alimwi ino lusyomo lwa Timoteyo inga lwatugwasya buti?\nAtujokele musyule myaka yobilo naa yotatwe, akweezyeezya naa ku Lustro nkokumunzi nkwaakakomenena ncobeni Timoteyo. Munzi ooyu wakali ulikke alimwi wakalijisi akkuti lyamaanzi. Kuboneka kuti bantu bakali kukonzya kumvwa mwaambo wa Chigiriki, pele bakali kubandika amwaambo wabo wa Chilukaoniya. Buzuba bumwi munzi ooyu iwakali muluumuno, wakaba mumanyongwe. Bamisyinali Banakristo bobilo, mwaapostolo Paulo amweenzinyina Barnaba ngwaakali kubeleka limwi, bakasika kuzwa ku Ikoniyo munzi mupati iwakali afwaafwi. Ciindi nobakali kukambauka kubuleya, Paulo wakabona mwaalumi wakalemene iwakatondezya kuti wakali alusyomo lwini-lwini. Aboobo Paulo wakacita maleele akumuponya mwaalumi ooyo!—Milimo 14:5-10.\nKuboneka kuti bunji bwabantu baku Lustro bakali kusyoma twaano itwakali kwaamba baleza ibakali kulisandula kuba bantu akuboola mucisi cabo kaindi. Aboobo bantu bakatalika kuyeeya kuti Paulo ngu Herme alimwi akuti Barnaba ngu Zusi! Banakristo bobilo aaba ibalicesya cakabayumina kukasya bantu kuti batatuuli zipaizyo kulimbabo.—Milimo 14:11-18.\nPele bantu bamwi basyoonto baku Lustro bakalizyi kuti bakaswaigwa abantu ncobeni ibakajisi mulumbe mubotu ikutali baleza bakuyeeyela buyo ibakali kwaambwa mutwaano. Mucikozyanyo, Yunisi mukaintu mu Juda iwakakwetwe kumwaalumi mu Giriki iwatakali kusyoma, * antoomwe abanyina, ba Loisi, bakabaswiilila ba Paulo a Barnaba caluyandisisyo alimwi cakukondwa. Aaya akali makani ba Juda boonse basyomeka ngobakali kulangila kumvwa aakuti—Mesiya wakaboola akuzuzikizya businsimi bunji bwakalembedwe mu Magwalo kujatikizya nguwe!\nAmuyeeye buyo Timoteyo mbwaakajatikizyigwa akuswaya kwa Paulo. Timoteyo wakayiisyigwa “kuzwa kubuvwanda” kuyanda malembe aasalala aa Magwalo aa Chihebrayo. (2 Timoteyo 3:15) Mbubwenya mbuli banyina abakaapanyina, wakabona kuti ba Paulo a Barnaba bakali kwaamba masimpe kujatikizya Mesiya. Alimwi amuyeeye mwaalumi ngwaakaponya Paulo iwakalilemene. Kayi kuzwa kubwana, Timoteyo wakali kumubona mwaalumi uulya mumigwagwa yaku Lustro ziindi zinji. Lino Timoteyo wakali kukonzya kumubona mwaalumi ooyu keenda ciindi cakusaanguna! Nkakaambo kaako ba Yunisi aba Loisi bakaba Banakristo mbubwenya mbuli Timoteyo. Mazuba aano bamakaapa alimwi abazyali balakonzya kwiiya zinji kuli ba Loisi aba Yunisi. Sena mulakonzya kuba cikozyanyo cibotu kubakubusi?\n“KWIINDA MUMAPENZI MANJI”\nAabo ibakaba basikwiiya Banakristo mu Lustro kweelede kuti bakakkomana kapati kwiiya bulangizi mbobakajisi basikutobela Kristo. Pele bakaiya alimwi kuti bakali kuyooba mumapenzi akaambo kakuba basikwiiya. Ba Juda baku Ikoniyo alimwi aku Antiyokeya ibakali kukazya bakasika mudolopo, akuyunga bantu bamu Lustro kuti bacileke kutobela Paulo a Barnaba. Kalitanalampa, nkamu yabantu banyemede yakamuboolela Paulo, akumupwaya mabwe. Akaambo kakuti bakamupwaya cakwiinduluka-induluka, wakawa ansi. Bakamukwelela anze amunzi akumusiya kabayeeya kuti wafwa.—Milimo 14:19.\nNokuba boobo, basikwiiya bamu Lustro bakaunka kuli Paulo akumuzinguluka. Eelo kaka bakakkomana ciindi naakapempenuka akwiimikila, mpoonya cabusicamba wakajokela mu Lustro! Buzuba bwakatobela, walo a Barnaba bakaunka ku Debe kutegwa bazumanane amulimo wabo wakukambauka. Nobakaba abasikwiiya bapya okuya, bakajokela alimwi ku Lustro nokuba kuti bakali kulangilwa kuba muntenda mpati. Ino ncinzi ncobakacita nobakasika ooko? Cibalo citwaambila kuti, “Bakayumya-yumya basikwiiya akubakulwaizya kuzumanana mulusyomo.” Amweezyeezye Timoteyo kaswiilila akulangilila ciindi ba Paulo a Barnaba nobakali kuyiisya Banakristo aabo kuti bulangizi bwabo butaliboteli bwakumbele bwakali aampindu kwiinda mapenzi ngobakajisi. Bakaamba kuti “Tweelede kwiinda mumapenzi manji kutegwa tukanjile mu Bwami bwa Leza.”—Milimo 14:20-22.\nTimoteyo wakazibikkila maano nzyaakali kuyiisya mwaapostolo Paulo\nTimoteyo wakamubona Paulo kapona kweelana amajwi aali atala aawa, cabusicamba wakaliyumya mumapenzi aaya kutegwa akambaukile bantu makani mabotu. Aboobo Timoteyo wakalizyi kuti, ikuti watobela cikozyanyo ca Paulo, bantu bamu Lustro bakali kuyoomukazya, akuti nobaba bausyi bakali kulangilwa kumukazya. Pele Timoteyo tanaakali kuyakulekela kukazyigwa kuli boobu kumulesya kuzuzikizya mbaakani yakwe yakubelekela Leza. Mazuba aano kuli bakubusi banji bali mbuli Timoteyo. Cabusongo, basala balongwe bajisi lusyomo luyumu, balo ibakonzya kubakulwaizya akubayumya-yumya. Alimwi tabalekeli kukazyigwa kuti kubalesye kubelekela Leza wakasimpe!\n“WAKALI KULUMBAIZYIGWA ABAKWESU”\nMbubwenya mbokwaambwa kale, lweendo lwa Paulo lwakaccilila lwakacitika myaka yobilo naa yotatwe yakatobela. Amuyeeye buyo mbobakakkomana banamukwasyi iba Timoteyo naakasika Paulo, aciindi eeci bakali a Sila. Eeci cakali ciindi cikkomanisya kapati akuli Paulo. Wakabona cakazwa kumbuto yakasimpe njaakasyanga mu Lustro. Kwakali ba Loisi aba Yunisi, mwanaabo, bamakaintu Banakristo basyomeka, ibakajisi lusyomo “lutali lwakuupaupa aameso” oolo Paulo ndwaakali kukkomanina. (2 Timoteyo 1:5) Ino mbuti kujatikizya Timoteyo?\nPaulo wakabona kuti mukubusi ooyu wakaluunkide ambele kumuuya kuzwa ciindi nobakaswaide musyule. Timoteyo wakali “kulumbaizyigwa abakwesu,” kutali buyo mu Lustro pele amu Ikoniyo, ikulampa makkilomita aali 32 kunyika lwaajwe. (Milimo 16:2) Ino wakaba buti ampuwo iili boobo?\n“Malembe aasalala” ngaakayiisyigwa Timoteyo “kuzwa kubuvwanda” abanyina alimwi abakaapanyina akali kubikkilizya alulayo lugwasya kubakubusi. (2 Timoteyo 3:15) Nceeci cikozyanyo comwe: “Koyeeya Mulengi wako Mupati mumazuba aabukubusi bwako.” (Mukambausi 12:1) Aaya majwi akamugwasya kapati Timoteyo naakaba Munakristo. Wakabona kuti nzila iinda kubota yakuyeeya Mulengi wakwe Mupati, yakali kubikkilizya akukambauka mulumbe mubotu uujatikizya Mwana wa Leza, Kristo. Asyoonto-syoonto nsoni zya Timoteyo zyakali kuyaabumana izyakali kumupa kutalikwaya kukambaukila bantu makani mabotu aajatikizya Jesu Kristo.\nBaalumi ibakali kusololela mumbungano bakakubona kuyaambele kwa Timoteyo. Cakutadooneka bakakkomana kubona mukubusi ooyu mbwaakabayaka akubayumya-yumya boonse mbaakali limwi. Ciinda kubota ncakuti Jehova wakamubona Timoteyo. Leza wakasololela businsimi bumwi kuti bulembwe kujatikizya nguwe—ambweni ibwakaliswaangene amulimo ngwaakali kuyoobeleka mumbungano zinji. Ciindi Paulo naakaswaya, wakabona kuti Timoteyo ulakonzya kuba mugwasyi uuli kabotu munyendo zyabumisyinali. Bakwesu bamu Lustro bakazumina. Bakabikka maanza aabo amukubusi ooyu, citondezyo cakuti wasalwa kupegwa mukuli waalubazu wakubelekela Jehova Leza.—1 Timoteyo 1:18; 4:14.\nTulakonzya kuyeeyela, kuti ambweni Timoteyo wakali kulitenga akulibilika akaambo kamukuli ngwaakapegwa. Nokuba boobo, wakalilibambilide kuunka. * Ino mbuti mbobakalimvwa bausyi Timoteyo ibatakali basyomi kujatikizya kusalwa kupya kwamwanaabo kuti abe mulangizi weendeenda Munakristo? Ambweni kuli zintu zimbi nzyobakali kuyanda kuti mwanaabo acite mubuumi. Ino mbuti kujatikizya banyina Timoteyo alimwi abakaapanyina? Sena bakali kutondezya kukkomana nokuba kuti bakali kulibilika kujatikizya mbozyakali kuyoomweendela zintu mukubusi ooyu? Eeco inga tacigambyi.\nNcotuzyi ncakuti, Timoteyo wakaunka. Mbuli mbokwaambwa kale kumatalikilo aacibalo eeci, wakasala buumi bwakweenda amwaapostolo Paulo. Naakazwa mu Lustro, wakazisiya zyoonse zyakubusena ooko akuunka kubusena nkwaatakazyi. Nobakeenda buzuba boonse, baalumi aaba botatwe bakasika ku Ikoniyo. Timoteyo wakali kulangilila ba Paulo a Sila nobakali kwaambila basyominyina malailile mapya kuzwa kukabunga keendelezya mu Jerusalemu alimwi akuyumya lusyomo lwabasyominyina bana Ikoniyo. (Milimo 16:4, 5) Pele aayo akali buyo matalikilo.\nNobakamana kuswaya mbungano zyamu Galatiya, bamisyinali aaba bakaisiya migwagwa mipati yaba Roma akweenda myaanda-myaanda yamakkilomita kukosola muzibanda zya Fuligiya, kabatozya kunyika kumane akunyona kuya kumbo. Kabatobela busolozi bwamuuya uusalala wa Leza lyoonse, bakeenda kuya ku Trowa, bakakkwela bwato akuzabukila ku Makedoniya. (Milimo 16:6-12) Aciindi eeco, Paulo wakamubona Timoteyo mbwaakali kuyandika. Paulo wakamusiya Timoteyo mu Bereya kali a Sila. (Milimo 17:14) Wakamutuma mukubusi ooyu alikke ku Tesalonika. Kali kokuya, Timoteyo wakatobela cikozyanyo ncaakaiya kuli Paulo, alimwi wakabayumya-yumya Banakristo basyomeka okuya.—1 Batesalonika 3:1-3\nKumbele, Paulo wakalemba boobu kujatikizya Timoteyo: “Nkaambo taakwe uumbi ngondikonzya kutuma uujisi moyo uuli mbuli wakwe uuyoozilanganya bweelede zintu zijatikizya ndinywe.” (Bafilipi 2:20) Bube oobu tiibwakaliboolela bulikke pe. Timoteyo wakaba abube oobu kwiinda mukubeleka canguzu, kubeleka cabubombe, akuliyumya cakusyomeka mumapenzi. Eelo kaka eeci ncikozyanyo cibotu kubakubusi bamazuba aano! Mutalubi kuti mulakonzya kulipangila mpuwo yanu nobeni. Kuti kamuli bakubusi, mulaacoolwe cipati cakuba azina libotu kwiinda mukubikka Jehova mubusena bwakusaanguna mubuumi bwanu akulanganya bamwi calubomba alimwi acabulemu.\n“SOLEKA KUSIKILA MPOGOLELA KUBOOLA KOKUNO NKONDIBEDE”\nKacili mwana, Timoteyo wakalyaaba kubeleka mumulimo wa Bunakristo\nKwamyaka iibalilwa ku 14, Timoteyo wakabeleka amwaapostolo Paulo, imulongwe wakwe. Wakayaanya mapenzi manji alukkomano mumulimo ngwaakali kucita Paulo. (2 Bakorinto 11:24-27) Cimwi ciindi, Timoteyo wakaangwa akaambo kalusyomo lwakwe. (Bahebrayo 13:23) Mbubwenya mbuli Paulo, awalo wakatondezya luyando luzwa ansi aamoyo alimwi akubabikkila maano bakwesu abacizyi. Aboobo Paulo wakamulembela kuti: ‘Ndilaiyeeya misozi yako.’ (2 Timoteyo 1:4) Mbubwenya mbuli Paulo, kulibonya kuti Timoteyo wakaiya ‘kulila abaabo balila,’ ikubeetelela kutegwa abakulwaizye kabotu alimwi akubaumbulizya. (Baroma 12:15) Aboobo toonse tweelede kwiiya cikozyanyo eeci!\nTacigambyi kuti mukuya kwaciindi, Timoteyo wakaba mulangizi Munakristo uulibedelede. Paulo wakamupa mukuli, ikutali buyo wakuswaya mbungano kutegwa abayumye-yumye akubakulwaizya, pele alimwi akusala baalumi beelela kuti babeleke mumbungano kabali baalu alimwi abakutausi.—1 Timoteyo 5:22.\nPaulo wakali kumuyanda kapati Timoteyo, wakali kumupa lulayo lugwasya mbuli mwanaakwe. Wakamukulwaizya Timoteyo kubikkila maano kuzipego zyakwe zyakumuuya alimwi akuzumanana kuyaambele kumuuya. (1 Timoteyo 4:15, 16) Wakamuyumya-yumya Timoteyo kuti atalekeli bukubusi bwakwe alimwi ansoni kumulesya kubweza ntaamu kwiiminina ciluzi ciindi nokwayandika. (1 Timoteyo 1:3; 4:6, 7, 11, 12) Mane Paulo wakamwaambila mbwaakali kukonzya kucita kupenzi lyakwe lyakuciswa-ciswa, ambweni kuciswa-ciswa mwida.—1 Timoteyo 5:23.\nCakasika ciindi Paulo naakazyiba kuti mamanino aabuumi bwakwe akali afwaafwi; kulibonya kuti lwakali lufwu lwakujaigwa buya. Wakatumina Timoteyo lugwalo lwamamanino lwakasololelwa amuuya. Lwakali kubikkilizya amajwi aasika amoyo aakuti: “Soleka kusikila mpogolela kuboola kokuno nkondibede lino-lino.” (2 Timoteyo 4:9) Paulo wakali kumuyanda kapati Timoteyo; wakali kumwiita kuti “mwanaangu uuyandwa alimwi uusyomeka mu Mwami.” (1 Bakorinto 4:17) Nkakaambo kaako ncaakali kumuyandila mweenzinyina kuti kali afwaafwi anguwe mbobwakali kuyaabuswena buzuba bwalufwu lwakwe. Tulakonzya kulibuzya kuti, ‘Ikuti bantu bajana mapenzi, sena balaboola kulindime kutegwa bajane luumbulizyo?’\nSena Timoteyo wakacikonzya kusika kuli Paulo kakucili ciindi? Tatuzyi pe. Ncotuzyi ncakuti, lyoonse wakali kusolekesya kumukulwaizya akumuumbulizya Paulo alimwi abantu bamwi banji. Wakali kupona kweelana ancolyaamba zina lyakuti Timoteyo, “Ooyo Uulemeka Leza.” Alimwi wakatusiila cikozyanyo cibotu kapati cakusyomeka kuti twiiye, toonse buyo bana alimwi abapati.\n^ par. 9 Amubone cibalo cakuti “Sena Mulizyi” mumagazini eeyi.\n^ par. 20 Timoteyo wakazumina kupalulwa naakalombwa a Paulo—ikutali kuti ncintu cakali kuyandika ku Banakristo, pele akaambo kakuti Paulo tanaakayanda kuti cibe cilitamizyo kuba Juda mbobakali kuyanda kukambaukila makani mabotu nkaambo bakalizyi kuti bausyi tiibakali ba Juda.—Milimo 16:3.


Kutambula Beensu besa kuCiibalusho ca lufu lwakwe Klistu camu 2016\nPa bushiku bwa March 23, tutolangila bantu 12 miliyoni na kwiindaawo kusa kuciibalusho. Balakutambula bumboni bubotu abuumbi kuswa kulikani lyeshi likaambe sha cipo ca cilubula cakaswa kuli Yehova alimwi ashoolwe nsheshi bantu boonse bakacane kunembo! (Isa. 11:6-9; 35:5, 6; 65:21-23; Joni 3:16) Nacibi boobo, teshibo mwaambi eenka eshi akape bumboni pacakucitika cilibetele ici. Soonse inga twatolaamo lubasu kwiinda mukutambula beensu camaansa obilo. (Loma. 15:7) Amubone nsheenga mwacita.\nMuciindi cakushika akucana pakukala ndyemutolindila pulogilamu ayi italike, amuye mukutambula beensu camaansa obilo abaabo bakaboolela mwisule akubaansha calusuno\nNdyemutobikila maano kutambula baabo mbomwakeeta, mutalubiiko kulangoola baabo beenga besa pamulandu wakutambula bwiite. Amuye mukale ambabo mpomushiite. Amubelenge abo Baibo yanu alimwi alibuku lya nyimbo\nPesule lya likani, amubacafwe na balicite miipusho ili yoonse. Na ciindi camana pesule lya kubungana, amubambe kwaamba ayi mukabafwakashile kapatana kwiinda nshiku shiinji. Na tamushiwo nkobakala, inga mwaamba ayi: “inga ndakondwa kushiba mbomwaibona pulogilamu. Ino inga ndamucana kuli?”


2 Bakorinto 11 | Bbaibbele Lili a Intaneti | Bbaibbele lya Busanduluzi Bwanyika Mpya\n11 Ndilombozya kuti mulandilekelela akaambo kakufwubaala kwangu kusyoonto. Pele mubwini mulacita kale oobo! 2 Nkaambo ndili aabuzuba kulindinywe mbubonya mbuli Leza, nkaambo mebo lwangu ndakamusyomezya lukwatano kumwaalumi omwe kutegwa ndikamupe kuli Kilisito kamuli nakalindu uusalala. 3 Pele ndililibilikide kuti mbubonya nzoka mboyakoongelezya Eva mubucenjezu bwayo, mizeezo yanu inga ilasofwaazyigwa akumupa kuleka kusyomeka camoyo woonse akusalala nkomweelede kutondezya Kilisito. 4 Nkaambo ikuti naa kwasika muntu umwi uukambauka Jesu uumbi ikutali yooyo ngotwakakambauka, naa ikuti mwatambula muuya uumbi ikutali wooyo ngomwakatambula naa makani mabotu aambi ikutali yaayo ngomwakazumina, mulafwambaana kuzitobela nzyaamba. 5 Nkaambo ndiyeeya kuti kunyina cintu nociba comwe ncondilezya kubatumwa banu bacibwene kwiinda boonse. 6 Pele nokuba kuti tandicizyi kwaambaula, mubwini luzyibo lwalo ndilijisi; pele luzyibo ndotujisi twakalutondezya kulindinywe munzila zyoonse alimwi amuzyintu zyoonse. 7 Naa sena ndakalubizya nindakalicesya kutegwa nywebo musumpulwe, nkaambo ndakalikkomene kwaambilizya makani mabotu aa Leza kulindinywe kakunyina kubbadelwa? 8 Ndakanyanzya mbungano zimwi nindakazumina kupegwa zyintu zyakuligwasya kutegwa ndigwasye ndinywe; 9 pele nindakali andinywe kandibulizyide kunyina muntu ngondakaminya, nkaambo bakwesu ibakazwa ku Makedoniya bakandipa zyintu zyoonse nzindakabulizyide. Inzya, munzila zyoonse kunyina nindakayanda kuba mukuli uuminya kulindinywe alimwi ndilazumanana mbubonya oobo. 10 Kufwumbwa kuti kasimpe ka Kilisito kakali mulindime, tandikooleka pe kulilumbaizya akaambo kazyooko zyaku Akaya. 11 Ino nkaambo nzi? Sena nkaambo kakuti tandimuyandi? Leza ulizyi kuti ndilamuyanda. 12 Lino ndilazumanana kucita ncondicita, ikutegwa ndimanizye kulicengeezya kwabaabo ibayanda kubonwa kuti baleelene andiswe kwiinda mukulidunda akaambo kazyuuno zyabo. 13 Nkaambo bantu bali boobo mbatumwa babeji, mbaasimilimo basilweeno, ibalisandula kuba mbuli batumwa ba Kilisito. 14 Alimwi eeci tacigambyi pe, nkaambo Saatani mwini ulalisandula lyoonse kuba mbuli mungelo wamumuni. 15 Aboobo tacigambyi pe ikuti naa abalo babelesi bakwe balalisandula lyoonse kuba mbuli babelesi babululami. Pele mamanino aabo ayooba mbubonya mbuli milimo yabo. 16 Ndaamba alimwi kuti, Kutabi muntu uuyeeya kuti ndimufwubafwuba. Pele nokuba kuti mbomuyeeya oobo, amunditambule mbuli muntu mufwubafwuba, ikutegwa andime ndililumbaizye asyoonto. 17 Eezyi nzyondaamba lino tanditobeli cikozyanyo ca Mwami pe, pele ndaamba mbubonya mbwakonzya kwaamba muntu mufwubafwuba, uulidunda akulisyoma. 18 Mbwaanga banji balilumbaizizya zyintu zyamunyika, andime ndilalilumbaizya. 19 Akaambo kakuti mulibona kuti mulanyoneka kapati, calukkomano mulabalekelela bantu bafwubafwuba. 20 Mubwini, mulamulekelela muntu uuli woonse uumubikka mubuzike, naba yooyo uumulida lubono lwanu naa uumunyanga nzyomujisi, naba yooyo uulisumpula akati kanu, alimwi naba yooyo uumuuma kumeso. 21 Ncamasampu kulindiswe kwaamba boobu, mbwaanga kuli bamwi inga caboneka mbuli kuti tatujisi nguzu. Pele ikuti bantu bamwi bacita cabusicamba—ndaamba cabufwubafwuba—andime lwangu ndicita cabusicamba. 22 Sena mba Hebulayo? Andime ndili mu Hebulayo. Sena mbana Isilayeli? Andime ndili muna Isilayeli. Sena mbalunyungu lwa Abulahamu? Andime ndili walunyungu lwakwe. 23 Sena mbabelesi ba Kilisito? Ndiingula mbuli muntu uusondokede, kuti mebo ndabainda: ndacita milimo minji, ndaangwa muntolongo ziindi zinji, ndaumwa zyuumo zitabaliki, alimwi ndaba muntenda zyalufwu zinji. 24 Ziindi zyosanwe ba Juda bakanduuma zimboko zili makumi otatwe afwuka, 25 ziindi zyotatwe ndakaumwa amisako, ciindi comwe ndakapwaigwa mabwe, ziindi zyotatwe bwato mbondakatantide bwakanyonyooka, cimwi ciindi ndakali mukati kalwizi masiku asyikati; 26 ndakali munyendo kanji-kanji, muntenda zyamumilonga, muntenda kubafwumpi, muntenda kubantu bamusyobo wangu, muntenda kubantu bamasi, muntenda mumunzi, muntenda munkanda, muntenda mulwizi, muntenda akati kabakwesu babeji, 27 mukubeleka milimo iikatazya alimwi iiminya, mukutoona masiku kanji-kanji, mukufwa nzala anyota, mukubula cakulya ziindi zinji, mukufwa mpeyo amukubula zisani. 28 Kunze lyazyintu zyoonse eezyo, kuli cimbi cindikatazya buzuba abuzuba, nkokuti kulibilika kujatikizya mbungano zyoonse. 29 Ino nguni uutajisi nguzu mebo kanditajisi nguzu? Ino nguni wakatyompwa mebo kanditalimvwi kupya mumoyo? 30 Ikuti naa ndeelede kulilumbaizya, ndilalilumbaizizya zyintu zitondezya kubula nguzu kwangu. 31 Leza alimwi Usyi wa Mwami Jesu, Ooyo weelede kutembaulwa kukabe kutamani, ulizyi kuti tandibeji pe. 32 Ku Damasiko imweendelezi ngwaakabikkide mwami Aleta wakali kulindilila munzi wa Damasiko kutegwa andijate, 33 pele ndakainzyigwa ampulungwido yabwaanda bwamunzi akuselusyigwa mumutaanga, eelyo ndakaloboka kumaanza aakwe.


Bantu biingi bayeya kuti Bakamboni baJehova ndizina lyacikombelo cipya. Pesi kwaminyaka iinda ku 2 700 yakiinda, babelesi baLeza wakasimpe mbimbabo bakali kutegwa “bakamboni” bakwe. (Isaya 43:10-12) Kuzoosika mu 1931, twakali kutegwa Mbayiiyi baBbaibbele. Nkaambo nzi nitubelesya izina lyakuti Bakamboni baJehova?\nLizibya izina lyaLeza wesu. Kweelana amabbuku eciindi izina lyaLeza liti Jehova, lyakali kujanika ziindi ziinji muBbaibbele. Busanduluzi bwamaBbaibbele miingi, bwakancinca izina eeli akulemba mazina aakulemeka aakuti Leza naa Mwaami. Pesi Leza wakasimpe wakalyaamba izina lyakwe kuli Musa, Jehova wakati: “Ndendilyo izina lyangu lyoonse.” (Kulonga 3:15) Munzila eeyi, wakalisiyanisya abaleza boonse bakubeja. Tulapakala kwiitwa azina eeli lisalala lyaLeza.\nLipandulula mulimu wesu. Mulongo wabantu baciindi, kutalika amwaalumi uululeme Abelo, bakapa bukamboni atala alusyomo lwabo muli Jehova. Pesi mukweenda kwaciindi, Nowa, Abrahamu, Sara, Musa, Davida, alimwi abamwi bakanjilila “kumakamu makamu aabakamboni.” (baHebrayo 11:4–12:1) Mbubwenya mbuli muntu mbwakonzya kupa bukamboni munkuta, kayimikilila muntu uutakwe mulandu. Andiswe tweelede kuzibisya kasimpe kali atala aLeza wesu.\nTutobelezya cikozyano caJesu. IBbaibbele limwaamba kuti ‘ngukamboni uusyomeka alimwi wamasimpe.’ (Ciyubunuzyo 3:14) Jesu lwakwe wakaamba kuti ‘wakazibya izina lyaLeza’ alimwi ‘wakali kupa bukamboni bwakasimpe’ atala aLeza. (Johane 17:26; 18:37) Batobeli baJesu beelede kwiitwa azina lyaJehova, akulizibisya zina eeli. Eezi nzezizyo iziliikucitwa aBakamboni baJehova.\nNkaambo nzi Bayiiyi baBbaibbele nibakasala kubelesya zina lyakuti Bakamboni baJehova?\nJehova wakabaa Bakamboni aanyika kwaciindi cilamfu biyeni?\nNgwani Kamboni waJehova mupati?\nWaakujana bamwi besu nkukkala, ukeezye kubaziba kabotu. Mpawo uyookonzya kubabuzya kuti: “Nkaambo nzi nimwakaba Bakamboni baJehova?”


Kwaamba Kasimpe | Ngaziyakulinda Yakwiiya\nNgaziyakulinda—Yakwiiya | October 2018\n“Amwaambilane zyakasimpe umwi amweenzinyina.”—ZEK. 8:16, NW.\nSaatani ulikubeena biyeni bantu mazubaano?\nNkamboonzi bantu nibabeja?\nKujana twatondeezya biyeni kuti twaambilana zyakasimpe abeenzuma?\n1, 2. Nchiichili chibelesyo chichisa chilikubelesegwa loko mazubaano alubo ngwani wakasaanguna kuchibelesya?\nZIBELESYO zyamazubaano zili mbuuli mafooni, malayiti, moota amafiliji zilikugwasya bantu kuti bapone buumi bulikabotu. Kuli zimwi zintu zilikupangwa mazubaano zilikupa kuti bantu babe mumapenzi ziswaanizya ntobolo, tudandamiti, polya amabbomba. Pesi kuli chimwi chibelesyo chachiindi chichisa bantu chiinda zyoonse eezi. Nchiichili chibelesyo eecho? Nkubeja! Kubeja nkwaamba makani aatali aachoonzyo kuti weene muntu. Ngwani wakasaanguna kubeja? NguDyabbulosi alubo Jesu Kristu wakamwaamba kuti “ngowisi wababeja.” (Bala Johane 8:44.) Kubeja ooko kwakusaanguna wakakwaamba lili?\n2 Wakakwaamba muminyaka myiingi yakiinda mumuunda waEdeni. Adamu aEva bakali kubotelwa mubuumi kabali muParadayizi Mulengi wabo njaakabapede. Kuzwa waawo, Dyabbulosi wakanjilila. Wakalizi kuti Leza wakalayilide Adamu aEva kuti batalyi “musamu wakuziba bubotu abubi” nkaambo bakali kuyoofwa kuti teebaswiilila. Pesi Saatani wakabelesya nzoka kwaambila Eva kuti: “Ne! Tamukonzyi kufwa pe [kubeja kwakusaanguna]. Nkaambo Leza ulizi kuti mubuzuba obo mbubonya mbomuyooulya, meso aanu ayoojuka, lino muyooba mbuli Leza, muyooziba bubotu abubi mbububede.”—Matl. 2:15-17; 3:1-5.\n3. Nkamboonzi majwi Saatani ngakaamba naakali mabi loko alubo nziizili mpindu zyakaba?\n3 Majwi aakubeja Saatani ngakaamba akali mabi loko nkaambo wakalizi kuti Eva wakali kuyoofwa kuti wamusyoma. Eva aAdamu teebakaswiilila mulawu waJehova nkinkaako bakazoofwa. (Matl. 3:6; 5:5) Kwiinda muchibi, ‘lufu lwakanjila mubantu boonse.’ Alubo “lufu lwakali abwami . . . , nikuba kulibaabo batakaina kucita zibi zikozyenye alusotoko lwa-Adamu.” (Rom. 5:12, 14) Mazubaano, bantu tabakonzyi kupona buumi bumaninide Leza mbwaakakanzide nkaambo “myaka yabuumi bwesu ili makumi aali musanu aabili, na tuli basinguzu ambweni ilasika kumakumi aali musanu aatatu.” Alubo chuusisya nchakuti buumi oobo buzwide “makatazyo buyo amapenzi.” (Int. 90:10) Zyoonse eezi zilikuchitika akaambo kakubeja kwaSaatani!\n4. (a) Njiili mibuzyo njitweelede kuziba nsandulo? (b) Kweendelana amajwi aajanika muli Intembauzyo 15:1, 2, mbaani beelela kuba beenzinyina baJehova?\n4 Naakali kupandulula michito yaDyabbulosi, Jesu wakati: “Takede mubwini, nkaambo takukwe bwini mulinguwe.” Saatani uchibeja alubo “nguuena bantu boonse baansi.” (Ciy. 12:9) Tatuyandi kuti Dyabbulosi atweene. Atulange-lange nsandulo zyamibuzyo iitatu iitobela: Saatani ulikubeena biyeni bantu? Nkamboonzi bantu nibabeja? Alubo kujana twatondeezya biyeni kuti ‘twaamba masimpe’ chiindi choonse kuti tutasweekelwi abweenzuma mbutuli aabo aJehova mbuuli zyakachita Adamu aEva?—Bala Intembauzyo 15:1, 2.\nSAATANI ULIKUBEENA BIYENI BANTU?\n5. Saatani ulikubeena biyeni bantu mazubaano?\n5 Mwaapostolo Pawulu wakalizi kuti tatukonzyi ‘kuzundwa aSaatani, nkaambo tatuli bafuba-fuba batazi makanze aakwe mbaabede.’ (2 Kor. 2:11) Tulizi kuti nyika yoonse kuswaanizya abukombi bwakubeja, bazyatwaambo twanyika basilweeno abasimabbizinesi batangazu balikweendelezegwa aDyabbulosi. (1 Joh. 5:19) Tatugambi pe kuti Saatani amadimoni aakwe babelesya bantu bali ampuwo kuti baambe twaambo “twakubeja.” (1 Tim. 4:1, 2) Muchikozyano, bamwi basimabbizinesi baamba makani aakubeja niba-adivetayiza zintu zijaya nzibapanga achiindi nibabelesya nzila nzyabumpelenge kuti babbide bantu mali.\n6, 7. (a) Nkamboonzi beendelezi bazikombelo babeja nibali amulandu? (b) Ngaali makani aakubeja aasumpulwa abeendelezi bazikombelo babeji ngwaakamvwa?\n6 Mulandu ngubali aawo beendelezi bazikombelo babeja ngwakuti, balikweena bantu babaswiilila kuti batakajani zilongezyo zili kunembo. Kuti muntu wasyoma njiisyo zyabo zyakubeja akuchita michito Leza njatayandi, ziyoopa kuti atakajani buumi butamani. (Hos. 4:9) Jesu wakalizi kuti beendelezi bazikombelo bamuchiindi nchaakapona bakali amulandu wakweena bantu. Wakabaambila kuti: “Maawe inywe nubalembi aba-Farisi nubasikuupaupa ameso, nkaambo muleendeenda kulwizi amumanyika kuti musandule muntu omwe, nkabela asanduke buyo, mulamuchita mbuli muna-Gehena [kunyonyoonwa chakumaninina] kobile kwiinda ndinywe nobeni.” (Mt. 23:15) Jesu wakabapa lulayo lusimide beendelezi bazikombelo babeji. Nisimpe kuti bakali kuzwa kuli ‘wisi Dyabbulosi, mujayi.’—Joh. 8:44.\n7 Beendelezi bazikombelo mbiingi loko mazubaano alubo bayitwa amazina aali mbuuli aakuti pasta, mupayizi, mufundisi aamwi. Bachita mbuuli beenzinyina bamumwaanda wamunyaka wakusaanguna kwiinda ‘mukusinkila kasimpe’ kajanika muJwi lyaLeza alubo “bakaleka kasimpe ka Leza akutobela bubeji.” (Rom. 1:18, 25, NW) Basumpula njiisyo zyakubeja zili mbuuli kuti bantu bayoopya mumulilo, kuli chimwi chintu chisyaala kachipona kuti muntu wafwa, muntu wafwa ulakonzya kunjila muli umwi muntu akuti Leza ulakuyanda kukwatana akoonana kwabantu bakozyenie zizo.\n8. Ngaali makani aakubeja ngitulangilila kuti ayoowambilizigwa abazyatwaambo twanyika lino-lino pesi tweelede kuchitaanzi?\n8 Bazyatwaambo twanyika baamba twaambo twakubeja kuti beene bantu. Kumwi kubeja kupati kuzoochitika chiindi bantu nibayoowambilizya kuti “luumuno akuliiba!” “Mpoonya cakutayeeyela lunyonyooko luyoobasikila cakufwambaana.” Tutazumini kweenwa aakwaamba kwabo kupa kuti tutaboni kuti bweende bwazintu oobu bwaba afwiifwi kunyonyoonwa! Kwaamba simpe, ‘tulizi kuti buzuba bwaJehova buyoosika mbubonya mbasika mubbi masiku.’—1 Tes. 5:1-4.\n9, 10. (a) Nkamboonzi bantu nibabeja alubo kweeta mpinduunzi? (b) Tweelede kuyeeyaanzi atala aJehova?\n9 Kuti chintu chipya chayandwa abantu biingi, ngachapangwa kachili chiingi. Akubeja mbukubede. Mazubaano bantu biingi bayandisya kubeja alubo bantu bali ampuwo teembabo pe abalikke babeja. Mbuuli mbukwaambidwe muchibalo chiti “Nkamboonzi Nitubeja” chakaluulwa aY. Bhattacharjee, “kubeja mbube buzibinkene alubo takuzoomani pe mubantu.” Chiindi chiingi, bantu balabeja kuchitila kuti balikwabilile naakuti balisumpule. Balabeja kuchitila kuti basise zibi amilandu njibakachita naakuti bajane mali. Chibalo eechi chakazumanana kwaamba kuti kuli bantu “babeja muzintu zipati aziniini kubantu mbibatazi, mbibabelekaabo, kubeenzinyina akubantu mbibakwetenaabo.”\n10 Nimpinduunzi zijanika akaambo kakubeja kuli boobo? Zipa kuti bantu batasyomani akutamvwanana. Yeeya kuti zichisa biyeni kuti mukayintu wabejela mulumaakwe uusyomeka kachitila kuti asise kutalijata kabotu nkwaakachita. Naakuti mwaalumi uuli alunya kamujata chalunya mukayintu wakwe abana pesi kachitaanga ulabayanda nali aabantu. Nikuba boobo, tweelede kuyeeya kuti bantu bachita oobo tabakonzyi kusisa maponeno aabo kuli Jehova nkaambo “zyoonse zilivumbulwidwe, zili antangalala, kulinguwe.”—Heb. 4:13.\n11. Zyakachitwa aAnaniya aSafira zituyiisyaanzi? (Langa chifanikisyo chili kumatalikilo achiiyo.)\n11 Muchikozyano, Bbayibbele lilatondeezya ‘Saatani mbaakazuzya’ zintu zibi mumyoyo yayimwi mpuli yamumwaanda wamunyaka wakusaanguna, kuti ibejele Leza. Ananiya aSafira bakakanza mumyoyo yabo kuti beene baapostolo. Bakawuzya zimwi zintu nzibakali aazyo pesi bakatola chipanzi chiche chamali kubaapostolo. Ananiya aSafira bakali kubonenenwa mumbungano kwiinda mukuchitaanga balapa alubo bakabuzya baapostolo kuti beeta mali yoonse yazintu nzibakawuzya. Pesi Jehova wakazibona nzibakachita alubo wakabapa chisubulo cheelede.—Inc. 5:1-10.\n12. Niinzi chiyoochitika kubantu babeja bateempwi alubo nkamboonzi?\n12 Jehova ukubona biyeni kubeja? Saatani abantu babeja bateempwi batobelezya chikozyano chakwe, babambilidwe kunyonyoonwa “muziba lyamulilo.” (Ciy. 20:10; 21:8; Int. 5:6) Nkamboonzi? Nkaambo bantu babeja Jehova ubakozyanisya abantu “balaamicito iisesemya kuli Leza.”—Ciy. 22:15, NW makani aamunsi.\n13. Niinzi nzituzi atala aJehova alubo kuziba makani aaya kupa kuti tuchiteenzi?\n13 Tulizi kuti Jehova “tali muntu, tabeji.” Alubo ‘tachikonzeki kuli Leza kuti abeje.’ (My. 23:19; Heb. 6:18) ‘Jehova taluyandi pe lulimi lwakubeja.’ (Tus. 6:16, 17) Kuti tuchite zintu zibotezya Leza, tweelede kupona kweendelana azyeelelo zyakwe zisumpukide zyakasimpe. Nzizyo zitupa kuti ‘tutaambilani chakubeja.’—Kol. 3:9.\n14. (a) Tusiyene biyeni abantu bali muzikombelo zyakubeja? (b) Pandulula nzyaawamba malayilile aajanika muli Luka 6:45.\n14 Njiili imwi nzila iitondeezya kuti maKristu bakasimpe balisiyene abali muzikombelo zyakubeja? ‘Twaambilana zyamasimpe.’ (Bala Zekariya 8:16, 17.) Pawulu wakapandulula kuti: ‘Muzintu zyoonse tulatondeezya kuti tuli basimilimu beni-beni baLeza, . . . mumajwi aakasimpe.’ (2 Kor. 6:4, 7) Jesu wakaamba zichitwa abantu naakati: ‘Mulomo waamba zizwide mumoyo.’ (Lk. 6:45) Kuti muntu uuchita zilikabotu kaambuula kasimpe mumoyo wakwe, zipa kuti nzyaambuula mumulomo wakwe zibe zyakasimpe. Chiindi choonse unoowambuula kasimpe muzintu ziniini amuzintu zipati kubantu mbatazi, mbabelekaabo, kubeenzinyina akumuntu ngwakwetenaawe. Atulange-lange zimwi zikozyano ziyootugwasya kuti tubone mbutukonzya kusyomeka muzintu zyoonse.\nNgaali maponeno aatali kabotu ngalaawo muchizi ooyu? (Langa fuka 15 a16)\n15. (a) Nkamboonzi nituteelede kuchita zintu zibi kumwi katuchitaanga tukomba Jehova? (b) Niinzi chikonzya kugwasya bachikula kuti batantamuke michito mibi iichitwa abeenzinyina? (Langa makani aamunsi.)\n15 Weelede kuchita biyeni kuti kuli mukubusi weenwa kuchita zichitwa abasela lyako? Toyelede kutobelezya nzibachita bamwi, bachita zintu zibi kumwi kabachitaanga bakomba Jehova amoyo woonse. Balakonzya kuchita zintu zilikabotu nibali abamumpuli amumbungano pesi kabachita zintu zibi nibali abantu batakombi anibabelesya nzila zyakwaambuuzyania zyamazubaano. Balakonzya kwaambuula majwi aatali kabotu, kuzwaata zigogo zitapi bulemu, kuswiilila nyimbo zili amajwi mabi, kukolwa, kuyandana amuntu chakusisikizya azimwi. Kuchita oobo banooli balikubeja kubazyali babo, kubakombinyina akuli Leza. (Int. 26:4, 5) Jehova ulabona chiindi ‘nitumulemeka amilomo yesu pesi myoyo yesu kiili kule anguwe.’ (Mk. 7:6) Tweelede kuchita kweendelana azyaambwa akasimpi kakuti: “Moyo wako utafwidi basizibi ibbivwe, pele kakatila kukuyoowa Jehova buzuba boonse.”—Tus. 23:17. *\n16. Nkamboonzi nitweelede kulemba makani aakasimpe chiindi nituzuzikizya mafoomu aakunjila mumulimu wachiindi choonse?\n16 Amwi uyanda kuba payona naakuti kunjila mulimu wachiindi choonse mbuuli kubelekela kuBbeteli. Nuzuzikizya foomu, weelede kulemba nsandulo zyakasimpe kumibuzyo iili atala abuumi bwako, zyakulikondelezya nzusala ambulijata. (Heb. 13:18) Weelede kuchitaanzi kuti wakali wachita chimwi chintu chitondeezya kuti wakali walijata munzila iitali kabotu pesi teewakababuzya pe baalu? Weelede kukumbila kuti bakugwasye kuchitila kuti moyo wako utakupi mulandu.—Rom. 9:1; Gal. 6:1.\n17. Tweelede kuchita biyeni chiindi nitwaambuula abantu batupenzya bayanda kuziba zyiingi atala abakombima?\n17 Muchikozyano, kujana wachita biyeni kuti balupati-pati bakasya mulimu wesu kubusena nkukkala mpawo bakubuzya mibuzyo iili atala abakombinyokwe? Weelede kubabuzya zyoonse nzuzi na? Jesu wakachita biyeni chiindi naakabuzigwa-buzigwa amweendelezi wamaRoma? Jesu wakabelesya malayilile aamuBbayibbele aati kuli “ciindi cakuumuna aciindi cakwaamba,” nkinkaako taakwe nchaakaamba pe! (Muk. 3:1, 7; Mt. 27:11-14) Kuti twaba muchiimo chili boobu, tweelede kubelesya busongo akubikkila maanu kuchitila kuti tutanjizyi bakombima mumapenzi.—Tus. 10:19; 11:12.\nKujana waziba biyeni chiindi nweelede kuumuna anweelede kwaamba kasimpe? (Langa fuka 17 a18)\n18. Tweelede kuchita biyeni chiindi baalu nibatubuzya makani aali atala abakombima?\n18 Weelede kuchita biyeni kuti kakuli muntu wakachita chibi chipati mumbungano, kuzi atala azyakachitika? Baalu balakonzya kukubuzya atala amakani aayo nkaambo bali amukuli wakubona kuti mbungano ikkale kiisalala. Kujana wachita biyeni kuti muntu ooyo kali mweenzinyokwe naakuti kali nzubo yako? Bbayibbele lyaamba kuti: “Uuamba cakusinizya nguutondezya bululami.” (Tus. 12:17; 21:28) Nkinkaako uli aamukuli wakubuzya baalu makani oonse aakasimpe alubo toyelede kwaamba makani aatali ngawo. Baalu bali acheelelo chakuziba makani oonse kuchitila kuti babone mbubakonzya kumugwasya muntu wabisya kuti akonzye kubambulula bweenzinyina mbwali aabo aJehova.—Jak. 5:14, 15.\n19. Tuyoolanga-langaanzi muchiiyo chitobela?\n19 Sintembawuzyo Davida wakakomba kuli Jehova kati: “Ulayanda busyomeki bwamukati.” (Int. 51:6) Davida wakalizi kuti kusyomeka kwesu kutalikila mumoyo. Muzintu zyoonse nzibachita mubuumi, maKristu beelede ‘kwaambilana zyakasimpe kuli umwi amweenzinyina.’ Imwi nzila iitondeezya kuti tuli bakombi baLeza, nkuyiisya bantu kasimpe kali atala anguwe nitukambawuka. Muchiiyo chitobela, tuyoolanga-langa mbutukonzya kuchita oobo.\n^ par 15 Langa mubuzyo 6 uuti, “Kujana Ndachita Biyeni Kuti Nditeenwi Abeenzuma?” mukabbuku kati Nsandulo Zyamibuzyo Iili 10 Iibuzigwa Abachikula achaandaano 16 chiti, “A Double Life—Who Has to Know?,” chijanika mubbuku litegwa Questions Young People Ask—Answers That Work, Volume 2.\n1918—Minyaka Iili 100 Yakiinda\nZYAKACHITIKA MUBUUMI Jehova Wakakulongezya Kusala Kwangu\nAtusyome Muzulwidi Wesu—Kristu\nKkala Kuli Aluumuno Mumoyo Nikuba Zyiimo Nizyachincha\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA October 2018\nNGAZIYAKULINDA—YAKWIIYA October 2018


Johane 9 | Bbaibbele lili a Intaneti | Bbaibbele lya Busanduluzi Bwanyika Mpya\nJesu waponya muntu wakazyalwa kali moofwu (1-12)\nBa Farisi bamubuzya muntu wakaponesyegwa (13-34)\nBoofwu bwaba Farisi (35-41)\n9 Lino naakali kuyaabweenda, wakabona muntu wakali moofwu kuzwa naakazyalwa. 2 Mpoonya basikwiiya bakwe bakamubuzya kuti: “Rabbi,+ ino nguni wakacita cibi kutegwa azyalwe kali moofwu, sena muntu ooyu naa mbazyali bakwe?” 3 Jesu wakaingula kuti: “Tali muntu ooyu wakacita cibi nobaba bazyali bakwe pe, pele nkutegwa milimo ya Leza itondezyegwe mulinguwe.+ 4 Tweelede kubeleka milimo yayooyo wakandituma nolicili syikati;+ ibusiku bulaboola muntu uuli woonse natakonzyi kubeleka. 5 Kufwumbwa kuti kandili munyika, ndili mumuni wanyika.”+ 6 Naakamana kwaamba majwi aaya, wakaswida mate ansi akukanda bulongo amate aakwe, mpoonya wakananika bulongo oobo mumeso aamuntu ooyo+ 7 akumwaambila kuti: “Koya ukasambe muzyiba lya Siloamu” (ibbala lisandululwa kuti “Kutumwa”). Mpoonya wakaunka kuyoosamba, eelyo wakapiluka kabona.+ 8 Mpoonya basimukobonyina abaabo ibakali kumubona kali sikulomba bakatalika kwaamba kuti: “Sena ooyu tali ngomuntu uulya iwakali kukkala kalombelela?” 9 Bamwi bakali kwaamba kuti: “Ngonguwe.” Ibambi bakali kwaamba kuti: “Talinguwe pe, pele bakozyanya buyo.” Walo wakali kwaamba kuti: “Ndendime.” 10 Eelyo bakamubuzya kuti: “Ino meso aako akajaluka buti?” 11 Wakaingula kuti: “Imuntu uutegwa Jesu wakakanda bulongo akundinanika mumeso akundaambila kuti, ‘Koya ku Siloamu ukasambe.’+ Mpoonya ndakaunka kuyoosamba, eelyo ndakatalika kubona.” 12 Nobakamvwa boobo, bakati kulinguwe: “Uli kuli muntu ooyo?” Wakati: “Tandizyi.” 13 Imuntu ooyu iwakali moofwu musyule bakamutola kuba Farisi. 14 Lino ibuzuba oobo Jesu mbwaakakanda bulongo akujalula meso+ aakwe bwakali buzuba bwa Sabata.+ 15 Aboobo aciindi aawa abalo ba Farisi bakatalika kumubuzya mbwaakatalika kubona. Wakabaambila kuti: “Wakandinanika bulongo mumeso, mpoonya ndakasamba eelyo ndakatalika kubona.” 16 Ba Farisi bamwi bakatalika kwaamba kuti: “Ooyu tali muntu uuzwa kuli Leza, nkaambo tabambi buzuba bwa Sabata.”+ Bambi bakatalika kwaamba kuti: “Ino mbuti muntu sizibi mbwakonzya kucita zitondezyo zyamusyobo ooyu?”+ Eelyo bakaandaana akati kabo.+ 17 Mpoonya alimwi bakamubuzya muntu ooyo wakali moofwu kuti: “Ino yebo waamba nzi kujatikizya nguwe, mbwaanga wakajalula meso aako?” Mwaalumi ooyu wakati: “Musinsimi.” 18 Nokuba boobo, ba Juda tiibakamusyoma kuti wakali moofwu akuti wakatalika kubona, kusikila nobakaita bazyali bamuntu ooyu iwakatalika kubona. 19 Eelyo bakababuzya kuti: “Sena ooyu ngomwanaanu ngomwaamba kuti wakazyalwa kali moofwu? Pele ino caba buti kuti lino ulabona?” 20 Bazyali bakwe bakaingula kuti: “Tulizyi kuti ooyu mwaneesu akuti wakazyalwa kali moofwu. 21 Pele mbwaatalika kubona tatuzyi pe; naba yooyo wakamujalula meso tatumuzyi pe. Kamumubuzya, mupati. Ulalyaambilila mwini.” 22 Bazyali bakaamba makani aaya akaambo kakuyoowa ba Juda,+ nkaambo ba Juda bakalipangene kale kuti, kufwumbwa uuzumina kuti Jesu ngo Kristo, weelede kutandwa mucikombelo.+ 23 Nkakaambo kaako bazyali bakwe ncobakaambila kuti: “Mupati, kamumubuzya.” 24 Aboobo bakamwiita lwabili muntu ooyo iwakali moofwu akumwaambila kuti: “Kolemeka Leza; tulizyi kuti muntu ooyu ngusizibi.” 25 Walo wakaingula kuti: “Kufwumbwa naa ngusizibi tandizyi pe. Comwe buyo ncendizyi ncakuti ndakali moofwu, pele lino ndilabona.” 26 Mpoonya bakamubuzya kuti: “Ncinzi ncaakacita kulinduwe? Ino wakaajalula buti meso aako?” 27 Wakabaingula kuti: “Ndamwaambila kale pele tiimwamvwa. Ncinzi cimbi ncomuyanda kumvwa? Sena anywebo muyanda kuba basikwiiya bakwe?” 28 Nobakamvwa boobo, bakamusampaula balaamba: “Yebo ndonduwe sikwiiya wamuntu ooyo, pele swebo tuli basikwiiya ba Musa. 29 Tulizyi kuti Leza wakaambaula a Musa, pele muntu ooyu tatukuzyi pe nkwazwa.” 30 Muntu ooyu wakabaingula kuti: “Masimpe eeci cilagambya kuti tamukuzyi nkwazwa, pele mebo wakandijalula meso. 31 Tulizyi kuti Leza tabaswiilili basizibi,+ pele kufwumbwa uumuyoowa Leza akucita kuyanda kwakwe ulamuswiilila ooyu.+ 32 Kuzwa kaindi takunamvwugwa kuti muntu uuli woonse wakajalula meso aamuntu wakazyalwa kali moofwu. 33 Ikuti muntu ooyu naatali kuzwa kuli Leza, kunyina ncaakali kukonzya kucita.”+ 34 Mukwiingula bakati kulinguwe: “Yebo wakazyalwa mucibi, aboobo sena uyiisya ndiswe?” Mpoonya bakamutanda!+ 35 Jesu wakamvwa kuti bakamutanda, eelyo naakamujana wakamubuzya kuti: “Sena ulamusyoma Mwanaamuntu?” 36 Muntu ooyo wakaingula kuti: “Ino nguni ooyo mwami, kutegwa ndimusyome?” 37 Jesu wakati kulinguwe: “Wamubona alimwi ooyo waambaula anduwe ngonguwe.” 38 Wakati: “Ndilamusyoma, Mwami.” Eelyo wakamukotamina. 39 Mpoonya Jesu wakati: “Akaambo kalubeta oolu ncindakaboolela munyika eeyi, kutegwa aabo bataboni babone,+ abaabo babona babe boofwu.”+ 40 Ibamwi baba Farisi mbocakali limwi bakaamvwa makani aaya, eelyo bakati kulinguwe: “Sena andiswe tuli boofwu?” 41 Jesu wakabaambila kuti: “Nomwali boofwu, nomutajisi cibi. Pele lino mwaamba kuti, ‘Tulabona.’ Cibi canu cilazumanana andinywe.”+


Amumwiiye Jesu Akuzumanana Kuba Muluumuno | Ngazi Yamulindizi Yakwiiya\nNgazi Yamulindizi—Yakwiiya | April 2019\nAMUBALE MU Abua Acholi Afrikaans Aja Akha Albanian Altai American Sign Language Amharic Amis Angolan Sign Language Arabic Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese (Traditional) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Cuban Sign Language Czech Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Estonian Fijian Filipino Sign Language Finnish Finnish Sign Language Fon French Ga Garifuna Georgian German Gitonga Greek Greenlandic Guadeloupean Creole Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Javanese Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Palauan Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nCIBALO CAKWIIYA 15\nAmumwiiye Jesu Akuzumanana Kuba Muluumuno\n“Luumuno lwa Leza oolo lwiinda maano oonse luyookwabilila myoyo yanu.”—FLP. 4:7.\nLWIIMBO 113 Luumuno Ndotujisi\nIZILI MUCIBALO *\n1-2. Nkaambo nzi Jesu ncaakatyompedwe kapati?\nMUBUZUBA bwamamanino bwabuumi bwakwe kali muntu, Jesu wakalityompedwe kapati. Kakutanainda ciindi, wakali kuyoopenga kwiinda mukujaigwa calunya abantu babyaabi. Pele lufwu lwakwe taluli lulikke ilwakali kumupa kulimvwa boobo. Wakali kubayanda kapati Bausyi alimwi wakali kuyanda kubakkomanisya. Jesu wakalizyi kuti kwiinda mukuzumanana kusyomeka ciindi naakali kuyoosikilwa musunko uukatazya, wakali kuyoopa kuti zina lya Jehova lisumpulwe. Jesu alimwi wakali kubayanda bantu, wakalizyi kuti tulakonzya kuba abulangizi bwakupona buumi butamani lilikke kuti wazumanana kusyomeka kuli Jehova kusikila mane wafwa.\n2 Nokuba kuti Jesu wakalityompedwe kapati, wakali muluumuno. Wakaambila baapostolo bakwe kuti, “Ndamupa luumuno lwangu.” (Joh. 14:27) Wakalijisi “luumuno lwa Leza,” kuliiba ikuboola akaambo kakuba acilongwe cibotu a Jehova. Luumuno luli boobu lwakamugwasya Jesu kutalibilika.—Flp. 4:6, 7.\n3. Ncinzi ncotutiilange-lange mucibalo eeci?\n3 Kunyina muntu uuli woonse uyoosikilwa masunko ngaakaliyumya Jesu, pele boonse ibatobela Jesu bayoojana masunko. (Mt. 16:24, 25; Joh. 15:20) Mbubwenya mbuli Jesu, andiswe tulatyompwa zimwi ziindi. Ino mbuti mbotukonzya kutalekela kulibilika kutumanina luumuno lwesu lwamumizeezo? Aboobo lino atulange-lange zintu zyotatwe Jesu nzyaakacita naakali kubeleka mulimo wakwe waanyika alimwi akubona mbotukonzya kumwiiya ciindi notujana masunko.\nJESU WAKAZUMANANA KUPAILA\nTulakonzya kuzumanana kuba muluumuno kwiinda mukupaila (Amubone muncali 4-7)\n4. Kweelana alugwalo lwa 1 Batesalonika 5:17, amupe zikozyanyo izitondezya kuti Jesu wakapaila cakutaleka mubuzuba bwamamanino aabuumi bwakwe anyika?\n4 Amubale 1 Batesalonika 5:17. Jesu wakapaila cakutaleka mubuzuba bwamamanino bwabuumi bwakwe anyika. Ciindi naakatalisya ciibalusyo calufwu lwakwe, wakaupailila mukamu alimwi awaini. (1Kor. 11:23-25) Kabatanazwa abusena mpobakali kucitila Pobwe Lyakwiindilila, wakapaila antoomwe abasikwiiya bakwe. (Joh. 17:1-26) Ciindi walo alimwi abasikwiiya bakwe nobakasika a Cilundu ca Maolifa mubusiku oobo, wakapaila cakwiinduluka-induluka. (Mt. 26:36-39, 42, 44) Alimwi majwi aamamanino Jesu ngaakaamba katanafwa wakali mupailo. (Lk. 23:46) Kwiinda mumupailo, Jesu wakamubikkilizya Jehova muzintu zipati-pati zyoonse izyakacitika mubuzuba buyandika kapati oobo.\n5. Nkaambo nzi busicamba bwabaapostolo ncobwakamana?\n5 Kaambo kamwi kakapa kuti Jesu akonzye kuliyumya kumasunko aakwe nkakuti wakali kusyoma Bausyi kwiinda mumupailo. Kulubazu lumwi, baapostolo bakaalilwa kuzumanana kupaila mubusiku oobo. Aboobo, busicamba bwabo bwakamana ciindi nobakasikilwa sunko. (Mt. 26:40, 41, 43, 45, 56) Ciindi notujana masunko, tuyoozumanana kusyomeka lilikke buyo kuti twatobela cikozyanyo ca Jesu alimwi ‘akupaila cakutaleka.’ Ino ncinzi ncotukonzya kulomba mumupailo?\n6. Mbuti lusyomo mboluyootugwasya kuzumanana kuba aluumuno?\n6 Tulakonzya kupaila kuli Jehova kutegwa ‘atuyungizyile lusyomo.’ (Lk. 17:5; Joh. 14:1) Tuyandika kuba alusyomo nkaambo Saatani uyoobasunka aabo boonse ibatobela Jesu. (Lk. 22:31) Ino lusyomo luyootugwasya buti kuzumanana kuba aluumuno nociba ciindi twaakusikilwa mapenzi aaccililana? Ikuti twacita kufwumbwa ncotukonzya kulwana masunko, lusyomo luyootupa kwaasiya mumaanza aa Jehova makani. Akaambo kakuti tulijisi lusyomo lwakuti ulakonzya kwaalanganya kabotu makani kwiinda ndiswe, tuyooba aluumuno lwamumizeezo amumoyo.—1Pet. 5:6, 7.\n7. Ino mwiiya nzi kumajwi ngobakaamba ba Robert?\n7 Mupailo ulatugwasya kuzumanana kuba aluumuno lwamumizeezo tacikwe makani amasunko ngotwajana. Amubone cikozyanyo caba Robert, ibaalu basyomeka ibajisi myaka yakuzyalwa iili kuma 80. Bakaamba kuti: “Lulayo luli kulugwalo lwa Bafilipi 4:6, 7 lwakandigwasya kuliyumya mumasunko manji mubuumi bwangu. Ndali kulwana penzi lyakubula mali. Alimwi kwaciindi cili mbocibede tiindakacili mwaalu.” Ncinzi cakabagwasya ba Robert kuzumanana kuba aluumuno lwamumizeezo? Bakaamba kuti: “Ndilapaila kufwumbwa ciindi ndatalika kulibilika. Ndilimvwa kuti kupaila lyoonse alimwi canguzu, kupa kuti ndibe aluumuno lunji.”\nJESU WAKAKAMBAUKA CABUSUNGU\nTulakonzya kuzumanana kuba muluumuno kwiinda mukukambauka (Amubone muncali 8-10)\n8. Kweelana alugwalo lwa Johane 8:29, nkaambo nzi kambi ikakapa kuti Jesu kajisi luumuno lwamumizeezo?\n8 Amubale Johane 8:29. Noliba leelyo naakali kupenzyegwa, Jesu wakalijisi luumuno lwamumizeezo akaambo kakuti wakalizyi kuti wakali kupa kuti Bausyi bakkomane kwiinda mukuliyumya cakusyomeka. Wakazumanana kumvwida ciindi nocakali kukatazya kucita boobo. Wakali kubayanda Bausyi alimwi kubelekela Jehova cakali cintu ciyandika kapati mubuumi bwakwe. Katanaboola anyika, wakali ‘mubelesi wa Leza uucibwene.’ (Tus. 8:30) Alimwi naakali anyika cabusungu wakayiisya bamwi kujatikizya Bausyi. (Mt. 6:9; Joh. 5:17) Mulimo ooyu wakapa kuti Jesu akkomane kapati.—Joh. 4:34-36.\n9. Mbuti kubelesya ciindi cesu coonse mumulimo wakukambauka mbokutugwasya kuzumanana kuba aluumuno lwamumizeezo?\n9 Tulakonzya kumwiiya Jesu kwiinda mukumvwida Jehova alimwi ‘lyoonse atube azintu zinji zyakucita mumulimo wa Mwami.’ (1Kor. 15:58) Ikuti ‘katubelesya ciindi cesu coonse’ mumulimo wakukambauka, tunakwaabona munzila yeelede mapenzi eesu. (Mil. 18:5) Mucikozyanyo, aabo mbotujana mumulimo wesu wakukambauka kanji-kanji balajana mapenzi manji kwiinda ndiswe. Pele ciindi nobaiya kuyanda Jehova alimwi akubelesya lulayo lwakwe, buumi bwabo bulabota alimwi balakkomana. Ciindi notuzibona zintu eezyi kazicitika, tulaba alusyomo lwakuti Jehova uyootulanganya. Lusyomo ndotuba andulo lulatugwasya kuzumanana kuba aluumuno lwamumizeezo. Mucizyi umwi iwakapenga abulwazi bwakutyompwa alimwi akulimvwa kubula mpindu mubuumi bwakwe boonse wakabona kuti makani aaya ngamasimpe. Wakaamba kuti: “Ciindi nondijisi bubi mumulimo wakukambauka, ndilimvwa kuba aluumuno mumizeezo alimwi akukkomana. Ndiyeeya kuti cili boobu akaambo kakuti ciindi nondili mumulimo wamumuunda, ndilimvwa kuba acilongwe ciyumu kapati a Jehova.”\n10. Ino ncinzi ncomwaiya kumajwi ngobakaamba ba Brenda?\n10 Alimwi amubone cikozyanyo caba Brenda. Balo alimwi amwanaabo baciswa bulwazi bwansinga amilambi (multiple sclerosis). Ba Brenda beendela akacinga kabalema alimwi tabajisi nguzu zinji. Balakambauka kuŋanda aŋanda ciindi nobacikonzya kucita oobo, pele kanji-kanji balakambauka kwiinda mukulemba magwalo. Bakaamba kuti: “Ciindi nondakazyiba akuzumina kuti bulwazi bwangu tabukonzyi kupona mubweende bwazintu obuno, ndakatalika kubikkila kapati maano kumulimo wangu wakukambauka. Mubwini, kukambauka kundipa kutabikkila maano kuzintu nzyondilibilika. Muciindi caboobo, ndibikkila maano kugwasya baabo mbondikambaukila mucilawo cambungano yesu. Alimwi kukambauka kundiyeezya bulangizi mbondijisi bwakumbele.\nJESU WAKAZUMINA KUGWASYIGWA ABALONGWE BAKWE\nTulakonzya kuzumanana kuba muluumuno kwiinda mukuyanzana abalongwe bali kabotu (Amubone muncali 11-15)\n11-13. (a) Mbuti baapostolo alimwi abantu bamwi mbobakatondezya kuti bakali balongwe ba Jesu beni-beni? (b) Ino balongwe ba Jesu bakapa kuti alimvwe buti?\n11 Ciindi coonse Jesu ncaakali kukambauka, baapostolo basyomeka bakali balongwe bakwe beni-beni. Bakali balongwe Bbaibbele mbolyaamba kuti: “Kuli mulongwe uukakatila kwiinda mwanookwanu.” (Tus. 18:24) Jesu wakali kubayanda kapati balongwe bali boobu. Ciindi naakali kubeleka mulimo wakwe wakukambauka, kunyina mwanookwabo iwakamusyoma. (Joh. 7:3-5) Alimwi buya aciindi cimwi, banamukwasyi bakayeeya kuti wasondoka. (Mk. 3:21) Mukwiimpana, baapostolo basyomeka bakali balongwe ba Jesu beni-beni cakuti busiku katanafwa wakabaambila kuti: “Nywebo ndinywe mwakakatila kulindime mumapenzi aangu.”—Lk. 22:28.\n12 Zimwi ziindi baapostolo bakali kumutyompya Jesu, pele kunyina naakali kubikkila maano kukulubizya kwabo, muciindi caboobo wakali kubona kuti balijisi lusyomo mulinguwe. (Mt. 26:40; Mk. 10:13, 14; Joh. 6:66-69) Mubusiku bwamamanino kali antoomwe ambabo katanajaigwa, Jesu wakaamba majwi aaya kubaalumi aaba basyomeka kuti: “Ndimwaamba kuti muli beenzuma, nkaambo ndamuzyibya zintu zyoonse nzindakamvwa kuli Taata.” (Joh. 15:15) Cakutadooneka, balongwe ba Jesu bakali kumuyumya-yumya kapati. Lugwasyo ndobakamupa mumulimo wakwe lwakapa kuti Jesu akkomane kapati.—Lk. 10:17, 21.\n13 Kunze lyabaapostolo, Jesu wakalijisi balongwe bambi, baalumi alimwi abamakaintu ibakamugwasyilizya mumbazu zimwi ciindi naakali kubeleka mulimo wakukambauka. Bamwi bakamutamba kumaanda aabo kuti akalye. (Lk. 10:38-42; Joh. 12:1, 2) Bamwi bakali kweenda anguwe alimwi akumupa zintu nzyobakajisi. (Lk. 8:3) Jesu wakalijisi balongwe bali kabotu nkaambo awalo wakali mulongwe mubotu kulimbabo. Wakabacitila zintu zibotu alimwi tanaakali kulangila kuti bacite zintu nzyobatakonzyi. Jesu wakalilondokede, pele wakatondezya kulumba kulugwasyo ndobakamupa balongwe bakwe batalondokede. Alimwi cakutadooneka bakamugwasya kuzumanana kuba alumuuno lwamumizeezo.\n14-15. Mbuti mbotukonzya kujana balongwe bali kabotu, alimwi mbuti mbobakonzya kutugwasya?\n14 Balongwe bali kabotu bayoopa kuti tuzumanane kusyomeka kuli Jehova. Alimwi nzila mbotu kapati yakujana balongwe bali kabotu nkuba mulongwe uuli kabotu. (Mt. 7:12) Mucikozyanyo, Bbaibbele litukulwaizya kubelesya ciindi alimwi anguzu zyesu mukugwasya bamwi, kwaambisya aabo ‘ibabulide.’ (Ef. 4:28) Sena kuli ngomuyeeya mumbungano yanu ngomukonzya kugwasya? Sena mulakonzya kumuulila zintu sikumwaya uutacikonzyi kweenda akaambo kakucembaala naa kuciswa? Sena mulakonzya kupa cakulya kumukwasyi uujisi penzi lyamali? Ikuti kamucizyi mboibelesyegwa webbusaiti ya jw.org® alimwi a JW Library® app, sena mulakonzya kubagwasya bamwi mumbungano yanu mbozibeleka? Ciindi notubikkila maano kugwasya bamwi, tulalangilwa kukkomana kapati.—Mil. 20:35.\n15 Balongwe besu bayootugwasya ciindi twaakujana masunko, bayootugwasya kuzumanana kuba aluumuno lwamumizeezo. Mbubwenya mbuli Elihu mbwaakaswiilila ciindi Jobu naakali kwaamba kujatikizya masunko aakwe, balongwe besu balatugwasya kwiinda mukuswiilila cakukkazika moyo ciindi notubaambila mbotulimvwa. (Job. 32:4) Tatweelede kulangila kuti balongwe besu batusalile zyakucita, pele ncabusongo ikuti twaswiilila kululayo lwabo luzwa mu Bbaibbele. (Tus. 15:22) Alimwi mbubwenya mbuli Mwami Davida cakulicesya mbwaakatambula lugwasyo kuzwa kubalongwe bakwe, tatweelede kukaka kutambula lugwasyo ndobayootupa balongwe besu ciindi twaakuyandika kugwasyigwa. (2Sam. 17:27-29) Masimpe, balongwe bali kabotu boobu ncipego kuzwa kuli Jehova.—Jak. 1:17.\nMBOTUKONZYA KUZUMANANA KUBA MULUUMUNO\n16. Kweelana alugwalo lwa Bafilipi 4:6, 7, ninzila nzi ilikke iikonzya kutupa kuba aluumuno? Amupandulule.\n16 Amubale Bafilipi 4:6, 7. Nkaambo nzi Jehova ncatwaambila kuti tulakonzya kuba aluumuno oolo ndwapa “kwiinda muli Kristo Jesu”? Akaambo kakuti tulakonzya kuba aluumuno lutamani mumizeezo yesu alimwi amumoyo lilikke buyo kuti katuumvwisya mulimo Jesu ngwazuzikizya alimwi akuba alusyomo mulinguwe. Mucikozyanyo, kwiinda mucipaizyo cacinunuzyo ca Kristo, zibi zyesu zyoonse zilakonzya kulekelelwa. (1Joh. 2:12) Eelo kaka alaumbulizya makani aaya! Mbwali Mwami wa Bwami bwa Leza, Jesu uyookumanizya kupenga koonse nkwatuletela Saatani alimwi abweende bwakwe. (Is. 65:17; 1Joh. 3:8; Ciy. 21:3, 4) Eelo kaka eeci citupa kuba abulangizi! Nokuba kuti Jesu wakatupa mulimo uukatazya, uli andiswe, ulatugwasyilizya mumazuba aamamanino aaya aabweende bwazintu. (Mt. 28:19, 20) Eeci citupa kuba basicamba kapati! Luumbulizyo, bulangizi alimwi abusicamba, nzintu ziyandika kapati izitupa kuba aluumuno lwamumizeezo.\n17. (a) Mbuti Banakristo mbobakonzya kuzumanana kuba aluumuno lwamumizeezo? (b) Kweelana acisyomezyo icili kulugwalo lwa Johane 16:33, ncinzi ncotuyookonzya kucita?\n17 Aboobo, ino mbuti mbomukonzya kuzumanana kuba aluumuno lwamumizeezo ciindi nomwajana masunko mapati? Mulakonzya kucita oobo kwiinda mukwiiya zintu Jesu nzyaakacita. Cakusaanguna, amupaile, alimwi amupaile cakutaleka. Cabili, amumumvwide Jehova alimwi akukambauka cabusungu nociba ciindi nocikatazya kucita boobo. Catatu, amulekele balongwe banu kuti bamugwasye. Mpoonya luumuno lwa Leza luyookwabilila mizeezo yanu alimwi amoyo wanu. Alimwi mbubwenya mbuli Jesu, muyakwaazunda masunko aali woonse.—Amubale Johane 16:33.\nINO MULIMO NZI NGOZIJISI ZINTU EEZYI ZITOBELA MUKUPA KUTI LUUMUNO LWESU LUZUMANANE?\nLWIIMBO 41 Komvwa Mupailo Wangu\n^ munc. 5 Toonse tulalwana amapenzi aapa kuti tutabi aluumuno. Mucibalo eeci tulabandika zintu zyotatwe Jesu nzyaakacita alimwi nzyotukonzya kucita andiswe kutegwa tuzumanane kuba muluumuno nociba ciindi notuliyumya kumasunko aakatazya.\nSena Mulauzuzikizya Cakumaninina Mulimo Wanu?\nAmukakatile Kukasimpe Kajatikizya Lufwu\nAmulutambule Lugwasyo lwa Jehova Kutegwa Mukake Myuuya Mibi\nMAKANI AABUUMI Twakajana ‘Ngale Iiyandika Kapati’\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA April 2019\nNGAZI YAMULINDIZI—YAKWIIYA April 2019


Jelemiya 31 TONGA - «Kuzwa ciindi eeco, Mbwaamba Mwami - Bible Search\nJelemiya 30 Jelemiya 32\n1«Kuzwa ciindi eeco, Mbwaamba Mwami Leza. Ndiyooba Leza waziinga zyoonse zyamu Isilayeli, abalo bayooba bantu bangu. 2Mboobu mbwaamba Mwami Leza ulati, ‹Kuli baabo bakafutuka munkondo ndakabafwida lweengelelo munkanda, Baisilayeli bakali kulangila kulyookezya.› 3Mwami Leza wakalibonya kulimbabo, kubantu bakwe wakati, ‹Ndakamuyanda akutamani, asunu ndicimuyandisisya.› 4Ndiyoomuyaka, aboobo muyooyakululwa omooye wangu Isilayeli. Kwamana muyoobweza nsakalala zyanu, muyoozyana cakutangala. 5Alimwi muyoosyanga myuunda yamisaansa, mumalundu aaku Samaliya, balimi bayoosyanga akulya micelo yabo. 6Buyoosika buzuba balindizi nibayooita atala aatulundu twa Efulemu kuti, ‹Amuboole tuye ku Ziyoni, ku Mwami Leza wesu.› »\n7Mboobu mbwaamba Mwami Leza. «Amwiimbile Jakobo calutangalo,\namupozomoke mukulumbaizya mwami wamisyobo. Amucite kuti kulumbaizya kwanu kumvwigwe akuti,\n‹O Mwami Leza wafutula bantu bako basyeede Baisilayeli.›\n8Amubone, ndiyoobaleta kuzwa kucisi cakunyika, akubabungika kuzwa kumagolelo aanyika.\nAkati kabo kuyooba balema aboofu, baminsi balaafwiifwi kutumbuka. Kuyooboola nkamu mpati.\n9Bayooza kabalila, bayookomba ndaakubaleta. Njoobeenzya kumbali aatusensa twamaanzi,\nakazila kabambasede cakuti tabakalifumpuli, nkaambo ndime wisi wa Isilayeli,\nalimwi Efulemu ngomwanaangu mulombe mutaanzi.\n10Amuswiilile jwi lya Mwami Leza, nobamasi amwaambilizye eezi kumanyika aali kulaale.\nOoyo wakamwaide Baisilayeli wababunganya alimwi akubalanga kabotu mbuli mweembezi mbwalanga butanga bwakwe.\n11Nkaambo Mwami Leza wanununa Jakobo, akumuvuna kumaanza mayumu aainda nguwe.\n12Bayooboola akuzooimba cakutangala atala aacilundu ca Ziyoni,\nbayoobotelwa kuzipego zyangu, maila, waini amafuta aaoliva,\nabana ba mbelele aŋombe. Bayooba mbuli muunda uutililwa kabotu, bayoojana zyoonse nzyobayanda.\n13Basimbi bayoozyana akukondwa, balombe abamadaala abalo.\nNdiyoosandula kulila kukabe kutangala, ndiyoobaumbulizya akubatangazya kuleka kubaumbaazika.\n14Ndiyoopa bapaizi zyakulya zinji, akuti bantu boonse kabakkuta. Mbwaamba Mwami Leza.»\nMwami Leza mbwayoolumbula Baisilayeli\n15Mboobu mbwaamba Mwami Leza. «Koomoka kwakamvwigwa mu Lama,\nkulila akweema kwabamatumbu kupati, nkokuti Lacelo ulila bana bakwe,\nwakaka kuumbulizigwa, nkaambo bazimina.\n16Mboobu mbwaamba Mwami Leza. ‹Amuleke kulila amusansamune misozi,›\nnkaambo milimo yanu iyoolumbulwa, Mbwaamba Mwami Leza.\nBayoopilusigwa kuzwa kunyika yabasinkondonyina.\n17Kuli lulangilo lwanu kumazuba aaboola.»\nMbwaamba Mwami Leza. Bana banu bayoopiluka kunyika yabo.\n18«Ndakamvwa bantu Baisilayeli kabati cakulila, ‹Mwami Leza, twakali mbuli banyama batanatamba,\npele watwiisya kuswiilila, wakatuleta kulinduwe, aboobo twakapiluka.› Nkaambo nduwe Mwami Leza wesu.\n19Twakalikufutatide, pele cakufwambaana twakayanda kupiluka.\nNiwakamana kutusubula twakausa kwatulema kumakosi. Zyabukubusi bwesu zyakatujazya bweeme.\n20«Sena Efulemu tali mwanaangu mulombe ngweyandisisya, mwanaangu uundikondelezya.\nNikuba kuti nkanza kumusubula, ndicimuyeeya. Nkaako moyo wangu ucisukeme.\nNdijisi lweetelelo lupati kulinguwe. Mbwaamba Mwami Leza.\n21Ubikke mbaakani munzila, kuti uzoozibe mookaindide.\nAmupiluke Nobaisilayeli kuminzi njimwakasiide.\n22Ino cilalampa buti ciindi cakwiingaila, omwana musimbi uutakwe lusyomo?\nMwami Leza uyoolenga cintu cipya anyika aano, mukaintu nguuyoolangaula mwaalumi.»\n23Mboobu mbwaamba Mwami Leza Singuzuzyoonse wa Isilayeli ulati, «Ndaakubapilusya kuzwa mubwaange, bantu bali munyika ya Juda aminzi yawo, bayoobelesya majwi aaya,\n‹Mwami Leza aleleke cilundu ciluleme ca Jelusalemu,\nbusena busalala mbwakkala.›\n24«Bantu boonse bayookkala antoomwe mucisi ca Juda, amuminzi yaco, balimi alimwi abeembezi. 25Ndiyookkutya bafwa nzala akubayumya. 26Nkaako bantu bayooti, ‹Ndakoona kabotu, ndabuka nkelimvwide.› »\n27Mazuba ayoosika, «Mbwaamba Mwami Leza, neyoovuzya Isilayeli a Juda abana banji babantu ababanyama. 28Mbubonya mbwindakabalangilila, kubajwa, kubazapaula, kubanyonyoona akubaletela mapenzi, mbubonya oobo mbweyoobalangilila, kubayaka akubasimpa. Mbwaamba Mwami Leza. 29Ciindi eeco caakusika taakwe nibayooamba kuti, ‹Basikale bakalya zisaside, meno aabana abaabunyeele.› 30Mucilawo caceeci muntu uuli woonse uyoofwida cinyonyoono cakwe, ooyo uulya nsaansa zisaside, meno aakwe ayoobaabunyeele.»\n31Mazuba ayoosika, mbwaamba Mwami Leza. «Nenjoocita cizuminano cipya, abantu Baisilayeli abantu ba Juda. 32Tacili cizuminano cili mbuli ncindakacita kuli bamawisi pe, ciindi nindakabasolweda kubagwisya mucisi ca Ijipiti. Tiibakabamba cizuminano cangu eeco. Nikuba kuti ndakali mbuli mulumi wabo, mbwaamba Mwami Leza. 33Lino nceeci cizuminano ncetipange abantu ba Isilayeli, mazuba aaza, mbwaamba Mwami Leza, njoobikka mulawo wangu mumizeezo yabo. Njooulemba mumyoyo yabo, njooba Leza wabo, abalo bayooba bantu bangu. 34Taakwe uuciyooiisya mweenzinyina. Taakwe uuciyooiisya munyina kuti azibe Mwami Leza. Boonse bayoondiziba lwabo beni, mwana amupati. Mbwaamba Mwami Leza. Njoobafwida luzyalo akulekelela zibi zyabo. Nsikaziyeeyi limbi zinyonyoono zyabo.»\n35Mboobu mbwaamba Mwami Leza, ooyo wakabikka zuba kuti kalibala sikati,\nwakalenga mwezi anyenyezi kuti kazimweka masiku, uuyuuntanya lwizi\nkuti mayuwe kaavuuma, Mwami Leza Singuzuzyoonse ndizina lyakwe.\n36Zilenge zyamunyika zyaakumana, mbwaamba Mwami Leza, ndendilyo musyobo wangu wa Isilayeli nuuyoomana.\n37Mbubonya mbuli muntu mbwatakonzyi kupima majulu ambwatakonzyi\nkuvuntauzya zyazicinda zyanyika mbubonya oobo mbwetakooyookaka balunyungu\nlwa Isilayeli, akaambo kazeezi nzibakacita, Mbwaamba Mwami Leza.\n38«Mazuba ayoosika, mbwaamba Mwami Leza, neyooyakulula munzi wa Jelusalemu kuzwa kuŋanda ndamfu yakusompelela ya Hananeli kuyoosika kumulyango wakucooko. 39Munyinza wawo uyootalikila kumbo mane do kucilundu ca Galebu waakunyonena ku Gowa. 40Kkuti lyoonse oomo muzikkilwa bafu atwe molisowelwa, amyuunda iili mukkuti lya Kidiloni kuyoosika kumulyango wamabbiza kujwe, buyooba busena busalala ku Mwami Leza. Munzi ooyu tuukamwaigwi limbi nikuba kuzyulwa nikuba kunyonyoonwa.»